
תקנות מס ערך מוסף (תיקון) (הוראת שעה), התשס"א-‏2001



היו"ר י' ליצמן:

	אני פותח את הישיבה. על סדר-היום: תקנות מס ערך מוסף (תיקון) (הוראת שעה), התשס"א-2001.

י' בן-יהונתן:

	מדובר על השכרת דירות ע"י קבלנים. ידוע לכולם המצב בענף הבניה במשק. כתוצאה ממצב זה, הרבה דירות של קבלנים לא מצליחות להימכר. האוצר נקרא לעניין זה, וניסה לסייע איכשהו לענף. הדרך, בה אנו יכולים לסייע, היא לאפשר לאותם קבלנים להשכיר דירותיהם ללא תשלום מס ערך מוסף. הכלל במס ערך מוסף קובע, שאם לאדם רגיל יש דירה והוא משכירה הוא פטור ממס ערך מוסף, אך הוא לא רשאי לנכות את המס על תשומות. אם קבלן משכיר דירה, אנו קוראים לזה: שימוש לצורך עצמי.

א' שניידר:

	וזאת, אם בנה אותה.

י' בן-יהונתן:

	וזאת, אם זה קבלן והוא בנה אותה.

	אם לי או לך יש דירה נוספת ואנו משכירים אותה - אין על זה מס ערך מוסף, אבל כאשר קנינו את הדירה שלנו שילמנו מס ערך מוסף. אבל, קבלן שבנה דירה ורוצה להשכירה, הוא ניכה את מס התשומות כשהוא בנה את הבניין. אנו אומרים, שברגע שהוא מעביר אותה למצב של השכרה, זה שימוש לצורך עצמי ועליו להתחייב כאילו ברכישת אותה דירה - לשלם את המס הנוסף, ולאחר מכן הוא משכיר אותה ללא מס ערך מוסף כמו כל אדם רגיל. זהו המצב היום.

א' שניידר:

	הוא מוכר אותה ללא מע"מ. השימוש לצורך עצמי מקדים את תשלום המס.

י' בן-יהונתן:

	נכון. הוא מוכר אותה כאילו לעצמו.

א' שניידר:

	בשלב ראשון הוא מכר אותה כאילו לעצמו, ואז הוא חייב על זה במס. לאחר מכן, הוא משכיר  וזה פטור. לאחר מכן, כאשר הוא מוכר, זה פטור כי כבר שולם מס פעם אחת.

י' בן-יהונתן:

	ברור.

	היות והקבלנים נקלעו למצוקה בעניין זה, אנו מנסים להקל על הענף הזה בכךשנאפשר להם להשכיר את הדירות, שהם בנו אותן, בפרק זמן מסויים של כשנתיים, ולא נחייב אותם במס ערך מוסף לשימוש עצמי, שישלמו את מס ערך המוסף מערך הדירה, ועל השכרה גם כן לא משלמים את המס. זהו צו זמני, ובתקוה שהמצב במשק יתאושש, זה יאפשר לקבלנים קצת יותר איזו שהיא הנחה בקטע הזה.

א' שניידר:

	האם הם יהיו בהחזרים בגלל מס התשומות?

י' בן-יהונתן:

	נכון, הם יהיו במצב של החזרים.

	כעבור שנתיים תוקף צו זה פג באופן אוטומטי. אנו מאפשרים לאותם קבלנים להשכיר את אותן דירות שלהם במירווח של שנה אחת בלבד. נכון שפרק הזמן שאנו נתנו הוא כשנתיים, אך אנו מאפשרים להם להשכיר שנה אחת, ובתום השנה, גם השנתיים לא הסתיימו, הם יצטרכו למכור את הדירה ולשלם את המס--

ט' דולן-גדיש:

	או להמשיך להשכיר.

י' בן-יהונתן:

	--או לחילופין כשימוש לצורך עצמי ואז ישלמו את המס ואחר כך ישכירו מה שירצו כמו כל עם ישראל.

היו"ר י' ליצמן:

	למה חילקתם זאת לשנה-שנה?

י' בן-יהונתן:

	למעשה, אנו נתנו לשנתיים, אך נתנו שנה אחת אפשרות לקבלן להשכיר, כי אנו רוצים גם לעודד את הקבלנים או לאפשר להם להשכיר. שנה זה מספיק זמן. לגבי התאריך שקבענו, לפי הצו שקיבלתם תוקף צו זה פג ב-31 בדצמבר 2002, ואנו מבקשים להאריך זאת ל-30 ביוני 2003. הגענו למסקנה שיש לתת לקבלנים שנתיים יותר, כי התחשבנו באורכי הזמן שמשכירים דירות. נאריך זאת ל-30 ביוני 2003.

היו"ר י' ליצמן:

	האם זה אומר, שיש דבר שמע"מ יודע שאנו לא יודעים?

י' בן-יהונתן:

	קשה להגיד דבר כזה. הארכנו את התקופה, כי תקופת ההשכרה שאנו מכירים היא שנה אחת. בדרך-כלל, כשמשכירים למישהו לא משכירים לו זאת לשלושה חודשים או לחצי שנה אלא לשנה. אם, נניח, הוא ירצה להשכיר זאת בפברואר 2002 ואתן לו שנה, הרי שפג התוקף והוא לא יכול להשכיר זאת לשנה. הייתי צריך לתת איזה שהוא מירווח זמן סביר, כדי שאותו קבלן יוכל להשכיר. לכן, הארכנו את התקופה עד ה-30 ביוני 2003.

א' שניידר:

	אתם אומרים פה ש"תקנות אלה יחולו לגבי מקרקעין שהושכרו בתקופה שמיום פירסומן ועד יום זה וזה".

י' בן-יהונתן:

	אם כך, אני רוצה לתקן את הניסוח: שמועד השכירות הסתיים עד התאריך החדש.

ט' דולן-גדיש:

	לא. זה בסדר. זה גם כך.

א' שניידר:

	שאלתי היא אחרת. אם, נניח, דירה מושכרת היום - זה לא יחול, והוא יצטרך לשלם את השימוש לצורך עצמי.

י' בן-יהונתן:

	אבל, אני מקווה שמחר, אחרי שזה יאושר- - -

א' שניידר:

	זה יקח כמה ימים עד שזה יפורסם.

י' בן-יהונתן:

	בסדר. אם כך, מרגע שזה יפורסם.

א' שניידר:

	יכול להיות שכדאי לקבוע שזה יהיה מה-1 בספטמבר, כדי שלא יהיו ויכוחים.

היו"ר י' ליצמן:

	לא אכפת לי שזה יהיה מאוגוסט.

י' בן-יהונתן:

	אפשר שזה יהיה מה-15 באוגוסט.

א' שניידר:

	אם כך, זה מה-15 באוגוסט, כדי שזה יהיה ברור שלא יהיה ויכוח לגבי חוזים מסויימים שאנשים עכשיו אולי מחליטים ועדיין לא חותמים.

היו"ר י' ליצמן:

	אם זה לשנתיים, מה אכפת לי אם זה יהיה ממרץ?

ט' דולן-גדיש:

	לא. אנו רוצים, שזה יכנס לתוקף מיד.

היו"ר י' ליצמן:

	אני אומר: מיד. נניח, מתחילת השנה. זה שנתיים, כלומר מתי שמסתיימות השנתיים.

א' שניידר:

	אבל, ממתי?

היו"ר י' ליצמן:

	מתחילת השנה.

א' שניידר:

	האם אתה רוצה זאת רטרואקטיבית?

ט' דולן-גדיש:

	לגבי מה שכבר הושכר, אני לא רוצה לתת.

א' שניידר:

	לגבי מה שכבר הושכר, האם אתה מחזיר לקבלן?

ט' דולן-גדיש:

	לא. את זה אני לא רוצה.

א'  בוכמן:

	צריך שיהיה ברור פה, שאף אחד לא ישלם מע"מ כדי להשכיר דירה. אם התקנה לא תעבור, הדירות לא יושכרו.

היו"ר י' ליצמן:

	אין ספק שזה עובר, והשאלה היא ממתי. אמרתי, שלא אכפת לי שזה יהיה מלפני חודשיים, אם התוקף הוא ממילא שנתיים.

ט' דולן-גדיש:

	כמו שאנה שניידר אומרת, אפשר לעשות זאת לגבי דירות שהושכרו מיום 15 באוגוסט.

היו"ר י' ליצמן:

	אין כאן תאריך.

י' בן-יהונתן:

	אנה שניידר אומרת, שהיא מאמינה שהקבלנים הם אנשים ישרים ומשלמי מסים, ואם הם השכירו זאת לפני חודשיים - הם חִייבו את עצמם במס על כל מחיר הדירה.

א' בוכמן:

	זה לא כדאי.

היו"ר י' ליצמן:

	אני מציע, שזה יהיה מה-15 באוגוסט.

א' שניידר:

	כלומר, בהתקופה שמיום ה-15 באוגוסט 2001 עד 30 ביוני 2003.

י' בן-יהונתן:

	הם יושכרו לא יאוחר מ-, כלומר שהשכירות לא תהיה יותר מאוחרת.

א' שניידר:

	זה גם לא מנוסח.

י' בן-יהונתן:

	אנו נתקן.

ט' דולן-גדיש:

	זה בסדר גמור.

א' שניידר:

	למה? אם מישהו ישכיר דירה ב-29 ביוני 2003, זה גם יחול.

ט' דולן-גדיש:

	ודאי שזה יחול. זה יחול לעוד שנה.

א' שניידר:

	איפה כתוב שזה לעוד שנה?

י' בן-יהונתן:

	לא. שהשכירות... אנו כותבים, שהשכירות תסתיים ב-30 ביוני 2003. זה יבוא עכשיו, נתקן אותו ונביא זאת גם לשר.

א' שניידר:

	תגיד לפרוטוקול מה אתה מציע.

י' בן-יהונתן:

	אני מתקן: 30 ביוני 2003. תקופת השכירות לא תהיה מעבר ל-30 ביוני 2003.

א' שניידר:

	אם מישהו השכיר דירה ב-1 ביוני, זה רק לחודש.

י' בן-יהונתן:

	כן, זה רק לחודש.

י' פריצקי:

	מר בן-יהונתן, אתה איש המכס. מה קורה עם הבקשה, שהעבירו לכם, להורדה לשמני שיזוף?

היו"ר י' ליצמן:

	אינך עונה עכשיו.

א' בוכמן:

	אני אדם בוכמן מהתאחדות הקבלנים. כדברי מר בן-יהונתן, רעיון השכרת דירות בהחלט עוזר לקבלנים. יחד עם זאת, ברצוני להגיד שיש לזה פן נוסף. ההוראה הזו תעזור גם לשכירות. בחודשים האחרונים אנשים קונים פחות דירות ושוכרים יותר דירות, ושכר הדירה עלה. לכן, נכון שהמהלך הזה הוא לטובת הקבלנים, אבל הוא גם לטובת שוק הדיור בכלל ושוק השכירות.

י' בן-יהונתן:

	אני מסכים. זה יגדיל את מלאי הדירות בשוק.

א' בוכמן:

	אבל, מבחינת המועדים, שר האוצר התחייב פומבית. חבל לגבי היועצת המשפטית, גברת טלי דולן, שכן היא היתה אצלנו ואמרה שהם יודיעו פה במפורש שיש הסכמה שתקופת ההשכרה תהיה לשנתיים. בדרך-כלל, חוזי השכירות הם לשנה פלוס אופציה לעוד שנה. מה שיקרה פה הוא שביוני 2001 כבר אי אפשר יהיה להשכיר דירות, כי זה כבר רק לשנה אחת. כלומר, תוקף ההוראה יהיה בקושי לשנה.

היו"ר י' ליצמן:

	אתה רוצה שזה יהיה לשנתיים מלפני התאריך.

א' בוכמן:

	ההבנה היתה, שזה יהיה לשנתיים ואז אפשר יהיה להשכיר את הדירות עד סוף 2002.

י' בן-יהונתן:

	הוא לא הבין.

ט' דולן-גדיש:

	אני לא יודעת על זה.

י' בן-יהונתן:

	אנו מאפשרים עד ה-30 ביוני 2003, שזה שנתיים מהיום.

א' בוכמן:

	תבינו, שקבלן לא ישכיר את הדירות, אם הוא יצטרך לשלם עליהן מע"מ. מצד שני, לקבלן כדאי למכור את הדירות.

היו"ר י' ליצמן:

	הדבר כל כך ברור שאתה אומר "כן" והוא אומר "לא", כך שאין שום דיון.

א' בוכמן:

	התקופות קצרות מדי. בדרך-כלל, חוזי השכירות במשק הם לשנה פלוס שנה.

י' בן-יהונתן:

	אנו נתנו שנתיים, ובתוך השנתיים יש לך שנה בכל מקרה להשכיר.

א' בוכמן:

	למעשה, ביולי 2001 אף אחד לא יוכל להשכיר דירות.

י' בן-יהונתן:

	הוא יוכל להשכיר לשנה. ביוני או באוגוסט זה כבר לא יהיה לשנה, והוא ישכיר לאחד-עשר חודשים.

ס' אלחנני:

	יוני 2001 עבר כבר. מדברים על אוגוסט.

א' בוכמן:

	אם הוא יצטרך להעביר זאת לרכוש קבוע, הוא לא ישכיר את הדירות. ביולי 2001 כבר לא תוכל להשכיר את הדירות, כי השוכר יצטרך חוזה לשנה, ואתה לא תוכל לתת לו חוזה לשנה; ברגע שאתה עובר שנה, עליך לשלם מע"מ.
	
י' בן-יהונתן:

	גם ביולי 2003 לא תוכל להשכיר. אז מה? נתתי תקופה של שנתיים, שיש בתוכה שנה מלאה לאורך זמן.

א' בוכמן:

	התקופה הזו קצרה מאד.

י' פריצקי:

	היושב-ראש, יש לי בקשה אך לא נוגעת לעניין, ואני מבקש את תשומת לבך. בזמנו, פניתי למשרד התעשיה והמסחר לגבי זה שבישראל יש תוספת מיכסת אחוזים להגנה על הייצור המקומי לתכשירים נגד קרינת שמש - מה שקרוי בטעות: תכשירי שיזוף. בתמיכת האגודה למלחמה בסרטן, פניתי וביקשתי להוריד את התמ"א כי מחיר שמן שיזוף בישראל, למשל, הוא 15 או 20 דולר בעוד שבעולם זה פחות מ-10 דולרים. כידוע, ישראל היא לא מדינה עשירה בשמש ואנשים בה לא משתזפים, ובכל זאת אולי כדאי. לזכות שרת התמ"ס ייאמר, שהיא הבינה העניין מיד; המלצה חד-משמעית של משרד התעשיה והמסחר היא לבטל את המכסים ואף ולהכניס את המוצר לפיקוח. עכשיו, מודיעים לי שאגף המכס החליט שעל אף שזו המלצה הוא לא רוצה כל כך לאשר זאת. אני מעלה זאת, כי יושב פה נציג אגף המכס. עניין זה לא פוליטי אלא אמיתי. אינני רוצה להגיד לך אלו נזקים יש לאנשים שמקבלים מלנומה וסרטן. אני מבקש את תגובתכם לעניין הזה.

היו"ר י' ליצמן:

	אני מוכן שאיש המכס, אם הוא רוצה, יענה על זה.

י' בן-יהונתן:

	השאלה היא האם כדאי לערבב עניין בעניין.

היו"ר י' ליצמן:

	לא, אני לא מעכב. תנו להם תשובה.

י' פריצקי:

	אתה נציג הרשות הזו, ואני מבקש לדעת למה זה לא נעשה.

י' בן-יהונתן:

	אני חושב, שהציבור, ונדמה לי שגם אתה, לא יודע את העובדות.

י' פריצקי:

	התמ"א הוא 170%, ומס קניה הוא 5%.

י' בן-יהונתן:

	תמ"א הוא לא מס.

י' פריצקי:

	בסדר. זו תוספת מיכסת אחוזים - תבטל אותה.

י' בן-יהונתן:

	האם אתה יודע מה הוא שיעור המס מהמחיר הסיטונאי?

י' פריצקי:

	5% מס קניה. מה זה התמ"א?

י' בן-יהונתן:

	עזוב את התמ"א. תמ"א זה לא מס. אתה לא יודע. הציבור לא יודע.

י' פריצקי:

	מה זה מעניין אותי? קיראו לזה "קוקוריקו". אותי מעניין, שהמחיר עולה ב-20%.

י' בן-יהונתן:

	אסביר. מס ערך מוסף מוטל מהמחיר הסיטונאי. היות ויבואן מביא מוצר, זה עדיין לא המחיר הסיטונאי. אנו לוקחים את מחיר ה"סיף", שזה מחיר בשער הנמל, ומעלים את מחירו למחיר הסיטונאי. זה לא מע"מ. זה לא שום דבר.

י' פריצקי:

	אני מבקש שלא תעלה את המחיר.

ס' אלחנני:

	השאלה היא האם התמ"א הזה סביר.

י' בן-יהונתן:

	לא רק שהוא סביר, אלא הוא נמוך מדי. אינך יודע את העובדות. זה המקצוע שלנו. כל נטל המס הוא 5%, ומהמחיר לצרכן הוא מהווה בסך-הכל 2% או 3%. הוא לא מהווה מס גבוה. ביקשנו מהיבואן להגיד לנו מה הוא המחיר לצרכן ומה הם הנתונים שלו. לך אני אומר, שהוא מסרב להגיש לנו נתונים. התמ"א הוא על-פי חוק, ואנו לא עושים מה שאנו רוצים, והוא 170%. אנו אומרים, שבפועל זה מגיע ל-250% והרווח שם עצום. מישהו 'עובד' עלינו ואומר שמס הקניה, אותם 2%-3% האלה מהמחיר לצרכן, הוא האסון הגדול. את זה אתה משווה למחירים.

י' פריצקי:

	לא. תוריד את התמ"א.

י' בן-יהונתן:

	אינני יכול להוריד את התמ"א.

י' פריצקי:

	למה? אם תבטל מס קניה, האם יש תמ"א? אין תמ"א, אם אין מס קניה. תבטל את המס.

י' בן-יהונתן:

	לא.

י' פריצקי:

	אני רוצה להגיע למצב פשוט מאד. לא יכול להיות שבארצות-הברית זה יעלה שמונה דולרים ובישראל, בה יש 32 מעלות חום והשמש קופחת, זה יעלה עשרים דולר. זה לא הגיוני.

י' בן-יהונתן:

	עם כל הכבוד, אינך מקשיב למה שאני אומר לך.

דובר:

	זה לא קשור ל-2%-3% המס.

י' בן-יהונתן:

	זה לא בגלל המס. זה בגלל מתח הרווחים הענק, ולא לחינם היבואן לא רוצה להגיש לי נתונים.

דובר:

	אפשר לפקח על המחירים.

י' בן-יהונתן:

	שרת התעשיה והמסחר, שתפקח על המחירים ושתבדוק את הנתונים. אני כתבתי להם את התשובה, שהיא תבדוק את הנתונים - היא תופתע. אין בכלל דמיון. המס בטל בששים. עתה, אומר למה אינני מבטל.

היו"ר י' ליצמן:

	זה לא הנושא על סדר-היום. אני מציע, שנבקש ממר בן-יהונתן להביא את כל התחשיב בכל הנושא הזה לפני הוועדה, ובאחד הדיונים - בדיון הבא - נראה זאת.

י' פריצקי:

	כמה שיותר מהר. אתה יודע, שבחורף זה קצת פחות רלוונטי. אינני רוצה להגיד לך כמה יש חולי סרטן עור יש במדינת ישראל.

י' בן-יהונתן:

	חבר-הכנסת פריצקי, אני מציע לשבת איתך בארבע עיניים ולהסביר לך זאת אחד לאחד, ואתה תשתכנע.

י' פריצקי:

	בשמחה.

היו"ר י' ליצמן:

	לא אכפת לנו שתשב איתו בארבע עיניים, ואנו רק רוצים שתביא זאת לפני הוועדה.

	נצביע על תקנות מס ערך מוסף (תיקון) (הוראת שעה), התשס"א-2001, עם התיקונים.

י' בן-יהונתן:

	אנה שניידר, האם ניסחת את השורה האחרונה?

ט' דולן-גדיש:

	אני ואנה שניידר נגמור זאת בינינו.

י' בן-יהונתן:

	אגיש ניסוח מסודר. אנו ננסח זאת אחר כך.

היו"ר י' ליצמן:

	אם כך, זה לפי מה שסוכם. זה לפי הפרוטוקול.

י' בן-יהונתן:

	זה לפי הפרוטוקול.

היו"ר י' ליצמן:

	אני מעמיד להצבעה את תקנות מס ערך מוסף (תיקון) (הוראת שעה), התשס"א-2001. מי בעד? מי נגד?

ה צ ב ע ה

תקנות מס ערך מוסף (תיקון) (הוראת שעה), התשס"א-2001,
בתיקונים שנאמרו לפרוטוקול, התקבלו פה אחד.


היו"ר י' ליצמן:

	התקנות אושרו פה אחד.

עסקאות לפי סעיף 2(6) לחוק מקרקעי ישראל, תש"ך-1960 -
דירות בנהריה ובחיפה



היו"ר י' ליצמן:

	הסעיף הבא הוא: אישור עסקה לפי סעיף 2(6) לחוק מקרקעי ישראל, תש"ך-1960: חליפין בין קק"ל לבין מדינת-ישראל - דירה מול דירה.

פ' סידס:

	סעיף 2(6) בחוק מקרקעי ישראל קובע, שהעברת מקרקעין ממדינת ישראל לקרן הקיימת טעונה אישור ועדת הכספים של הכנסת. שתי העיסקאות המונחות פה, הן חליפין של דירה מול דירה מקק"ל למדינה. העברה זו תאפשר רישום זכויות חוכרים שקנו את הדירות האלה.

מ' רז:

	האם דירה של 64 מ"ר בחיפה שווה לדירה של 36 מ"ר בנהריה?

פ' סידס:

	בעסקה קודמת העברנו, ואנו מאזנים היום את העסקה ע"י העברת שטח.

א' כבל:

	אל תדאג. הקק"ל לא תוותר.

ס' אלחנני:

	בפעם הקודמת כשהערתי על זה ואמרתי שצריך לעשות הערכת שווי נפרדת לכל עסקה, אמרתם לי שזה אותו דבר. עכשיו, את אומרת לי שזה מאזן עסקה קודמת.

פ' סידס:

	לא מבחינת שווי בגודל שטח. זו לא עסקה כלכלית. מדובר בדירה בבית משותף, כשהקרקע היא בבעלות הקק"ל. אחת הדירות נמכרה ללא-יהודי, לערבי. כדי לרשום זכויות איש זה בטאבו, אני חייבת להעביר את השטח של אותה דירה על שם מדינת ישראל.
 
מ' גפני:

	אני ממש עם הארץ בעניין הזה. האפשר לקבל פירוט?

י' פריצקי:

	הסתבכת, אבל אתה שואל את השאלה הנכונה.

מ' גפני:

	האם התחלת לקרוא את מחשבותי, מאז התחלת לכתוב ב"הארץ"?

	ראשית, אני מבקש לדעת, פורמלית, למה צריך את אישור ועדת הכספים.

א' שניידר:

	זה כתוב בחוק.

מ' גפני:

	שנית, נראה לי פה משונה הנושא שהקק"ל מעבירה למדינת ישראל דירה בנהריה. למה היא עושה זאת? ומה היא מקבלת בתמורה? מדינת ישראל מעבירה דירה שהיא בחיפה. מאיפה היתה למדינת ישראל דירה בחיפה? מי היה הבעלים של זה? האם אני יכול לדעת מה כל הסיפור הזה? מי הולך לגור בנהריה?

מ' רז:

	ערבי.

מ' גפני:

	לא מעניין אותי אם זה ערבי או יהודי. האם זה זכאי משרד השיכון או משפחה ברוכת ילדים? אני מבקש לדעת את הסיפור.

א' שניידר:

	אוכל להבהיר זאת מבחינה משפטית. לפי חוק יסוד מקרקעי ישראל, קרקע של המדינה היא בבעלות המדינה ואי אפשר למכור אותה. יש רק סייג, שאומר שאם נקבעו בחוק מקרים מסויימים בהם אפשר שבכל זאת למכור, זה תופס. כך כתוב בחוק יסוד: מקרקעי ישראל. בסעיף 2(6) לחוק יש יוצא מן הכלל שמאפשר למכור מקרקעין לקק"ל, ובדרך-כלל הם עושים זאת בעסקות חליפין, כשאת הסיבות לכך אינני יודעת. מבחינת החוק, ניתן לעשות זאת על-פי אותו סעיף 2(6) בחוק יסוד: מקרקעי ישראל, וזה טעון את אישור ועדת הכספים.

מ' גפני:

	מה קורה כאשר המדינה מוכרת לי דירה?

י' פריצקי:

	המדינה לא מוכרת לך, אלא מחכירה לך.

א' שניידר:

	כתוב בחוק אלו סוגי עסקאות שסעיף 1 בחוק היסוד לא יחול עליהם, קרי מותר למכור: היתר העברת בעלות, ובין היתר כתוב בסעיף 2(6): "העברת בעלות במקרקעי ישראל בין המדינה, רשות הפיתוח והקרן הקיימת לישראל לבין עצמם, ואולם העברת בעלות במקרקעי המדינה או במקרקעי רשות הפיתוח לקרן הקיימת לישראל טעונה אישור ועדת הכספים של הכנסת".

מ' גפני:

	אם כך, עכשיו אנו בעניין.

א' שניידר:

	עכשיו, אנו בעניין.

מ' גפני:

	מה קרה בנהריה?

פ' סידס:

	בחלקה 194 בנהריה יש בית משותף, כאשר קרקע הבית היא של הקק"ל והדירה היא של הדיירים. אחד הדיירים מכר זכויותיו בדירה ללא-יהודי, לערבי. כיון שהקרן הקיימת איננה יכולה להחכיר זכויות ללא-יהודים, כדי שאפשר יהיה לרשום את זכויות האיש הזה בטאבו אנו עושים חליפין בין השטח של הדירה הספציפית הזו לבין שטח דירה ספציפית אחרת שבבעלות מדינת ישראל.

מ' גפני:

	הדירה בחיפה היא של מדינת ישראל.

פ' סידס:

	לא. הדירה היא לא של מדינת ישראל, אלא של אדם פרטי שיש לו חכירה. הקרקע היא של מדינת ישראל. אותו אדם ממשיך לגור שם, ורק הבעלות על הקרקע עוברת ממדינת ישראל.

מ' גפני:

	למה מינהל מקרקעי ישראל לא יכול למכור ללא-יהודי?

פ' סידס:

	אתה מתכוון לקרן הקיימת לישראל.

מ' גפני:

	כן.

פ' סידס:

	הקרן הקיימת לישראל, לפי התקנות שלה, לא יכולה להעביר זאת.

מ' גפני:

	האם מה שאתם עושים עכשיו איננו 'טריק'?

היו"ר י' ליצמן:

	זה 'טריק'.

ס' אלחנני:

	אעיר משהו, שעלה בדיון קודם. אני רוצה להגיד, שהיהודי הזה עכשיו לא יודע שהחליפו את המחכיר שלו.

פ' סידס:

	הוא לא חייב לדעת.

ס' אלחנני:

	הוא לא חייב לדעת, אך כשהוא ירצה למכור - ערבי לא ירצה לקנות ממנו, כי הוא יגיד: "אצטרך לרוץ לוועדת הכספים של הכנסת. אינני יודע איזה הרכב יהיה אז בוועדת הכספים של הכנסת". ועדת הכספים יכולה להגיד: "לא".

היו"ר י' ליצמן:

	זה לא משנה.

ס' אלחנני:

	הבעיה היא של קרקעות, וכבר קיבלתי תשובה מעורך-הדין אלפיה, מהקק"ל, ועדיין אינני שלמה מאה אחוז עם זה. חבר-הכנסת פריצקי, יושב-ראש ועדת המשנה לעמותות, הנהיג את העניין שכל עמותה שבאה לכאן צריכה לקבל כשרות למהדרין, כלומר על רשם העמותות להודיע, שהעמותה מתנהלת לפי ניהול תקין. זה לא על-פי חוק, וזה נוהל שהנהיג חבר-הכנסת פריצקי. היום, לגבי הקרקעות, יש ועדת משנה ויש כל מיני בעיות עם קרקעות שהועברו למדינה ולקק"ל מנכסי נפקדים ומנכסים שהתגלגלו מנספי השואה. אני אומרת, שהיום, לגבי כל רישום כזה של גוש וחלקה, תבוא הקרן הקיימת לישראל ויבוא מינהל מקרקעי ישראל, מי שמחליט, ויגיד: "עשינו את הכל כדי לוודא- - -".

היו"ר י' ליצמן:

	אינני מבין מה זה שייך לעמותות.

ס' אלחנני:

	זה אותו דבר.

י' פריצקי:

	סמדר אלחנני מבקשת, שיהיה ניהול תקין גם בקרן הקיימת לישראל.

היו"ר י' ליצמן:

	חבר-הכנסת פריצקי, הבנתי שהיא הזכירה אותך לטובה.

י' פריצקי:

	אני מודה לךְ.

א' כבל:

	לא נפתור פה את כל מערכות היחסים בין הקק"ל לבין מינהל מקרקעי ישראל. יש שם הרבה 'קומבינות' כפי שאנו אומרים בלשון העם. אתה מביא סעיף אחד מתוך מערכת חקיקה שלמה. הקק"ל והחברה שהקימה, "הימנותא" - הרבה שנים לא דיברו על זה, ודיברו על זה כמו שהיית מדבר על הסיירות. הקימו את "הימנותא", כדי למנוע מערבים או נגדיר זאת "לא-יהודים" לקנות מקרקעין. יש קרקעות של הקק"ל שנקנו מקדמת דנה. למעשה, מינהל מקרקעי ישראל מנהל את הקרקעות עבור הקק"ל. בסיטואציה הזו אם אנו ניענה לפניית סמדר אלחנני ולא נאשר לאותו ערבי, מה יקרה?

ס' אלחנני:

	זה לא מה שאמרתי. חבר-הכנסת כבל, אני עוצרת אותך בדבריך, כי אתה מוכרח להבין אותי נכון.

א' כבל:

	בסדר. אם כך, אני מוותר ומתקדם.

ס' אלחנני:

	אני מנסה לבקש שיאתרו את הבעלים. אינני אומרת שלא ימכרו, אלא שיבדקו ויחפשו את הבעלים ההסטוריים - נספי שואה - כך שזה יחזור לבעלים.

י' פריצקי:

	חבר-הכנסת גפני, תטפל בזה. זה מעניין.

א' כבל:

	אם אנו מעוניינים בוועדת הכספים להכנס לתוך הנושא הזה, האמן לי שזה נושא שיכול לתפוס פה את כל הוועדה להרבה שנים. אבל, במקרה הנדון, אני חושב שאין צורך להרבות.

היו"ר י' ליצמן:

	אם היינו באמת רוצים להכנס לזה, יכול להיות שהיינו צריכים להקים ועדת משנה לבדוק כל עסקה לגופו של עניין ומה ומי המוכר ומי המקבל ומה קרה בדיוק.

מ' גפני:

	יש ועדת משנה - לא?

היו"ר י' ליצמן:

	לא. יש ועדה לגבי המינהל.

א' כבל:

	לא מספיק שמעכבים את האזרחים, אז לעכב אותם בוועדה?

מ' גפני:

	אם אפשר לדעת מה היא הבקשה השניה, אביע את עמדתי על שתי הבקשות.

פ' סידס:

	זה אותו דבר. אלה אותם עקרונות. זה אותו סוג של עסקה.

מ' גפני:

	מה זה בנהריה? למה צריך להחליף?

פ' סידס:

	זה אותו סיפור.

מ' גפני:

	אני יכול רק לתאר לעצמי מה היה קורה אם היו עושים 'טריק', לדוגמא, לגבי ישיבה. אם היו עושים 'טריק' כזה, היית רואה איך החדר כאן מתמלא במצלמות טלויזיה. היועץ המשפטי לממשלה היה נכנס לכאן. עוקפים את החוק, עוקפים את התקנות ועושים פה דברים שהם מעשים שלא עולים על הדעת של אף אחד.

א' כבל:

	זה על-פי החוק.

א' שניידר:

	אל תיתן את הפתח הזה.

מ' גפני:

	מה זה "על-פי החוק"? גם ישיבה שתעשה לא על-פי החוק - ילכו לבית-סוהר. לא על זה אנו מדברים. אנו מדברים על 'טריקים'. אנו נמצאים כבר בעידן מודרני. אם עניין התקנון של הקק"ל כבר איננו רלוונטי- - -

א' כבל:

	כל ההסתדרות הציונית לא רלוונטית. מה זאת אומרת?

מ' גפני:

	אינני הולך להיות פה חותמת גומי ל'טריקים'. אם זה לא רלוונטי, הנושא שיש למכור דירה בנהריה, ואינני נגד - ובג"ץ אמר, ואני מכבד את בג"ץ, שאין הבדל בין יהודי לערבי ושצריך למכור לערבי כמו שמוכרים ליהודי - אני מבקש לא לאשר.

היו"ר י' ליצמן:

	יש העדפה--

מ' גפני:

	--מתקנת? אינני מדבר על העדפה מתקנת. אני מבקש לא לאשר זאת. זה 'טריק' מכוער, שאין לו שום ערך. בבקשה, שיביאו לכאן לדיון עקרוני או לכל מקום שצריך להביא את הדיון הזה ויגידו שהקק"ל רשאית להחכיר או למכור לכל אזרח מדינת ישראל ולא משנה מוצאו, דתו, מינו, גילו ואפילו אם הוא גר בצפון תל-אביב אפשר למכור לו. אפשר למכור לכל אחד, ולא לעשות 'טריקים' מכוערים. אדוני היושב-ראש, אני מבקש לא להביא זאת לאישור, אלא להחזיר זאת חזרה לקרן הקיימת לישראל ולהגיד להם, ש'טריקים' היו במלחמת השחרור. חבר-הכנסת כבל, אז, באמת הסיפורים היו מתאימים, ואלה היו העידן והתקופה. היום, מדינת ישראל צריכה להתמודד עם התופעה הזו, ולהביט לאזרח שגר בנהריה בעיניים ולהגיד לו: "על-פי תקנון הקק"ל, אתה לא רשאי לחכור דירה".

א' כבל:

	אבל, ממי אתה מונע?

מ' גפני:

	אם אי אפשר לעשות זאת--

א' כבל:

	אי אפשר עכשיו.

מ' גפני:

	--שתתכבד הקק"ל ותשנה זאת.

א' כבל:

	זו ההסתדרות הציונית.

מ' גפני:

	הסתדרות הציונית - זה עוד יותר פחות.

א' כבל:

	עד שיסיימו זאת, מה עם האזרח ההוא? זה מסובך.

מ' גפני:

	האזרח ממשיך לגור, ואף אחד לא הולך להוציאו. האם אמרת: ההסתדרות הציונית? במקום שיטיילו בחוץ, שיבואו לארץ ויישבו כאן, ואנו ניתן להם קפה אם אין להם מקום.

א' כבל:

	אתה צודק, אך לא על גב האזרח.

מ' גפני:

	האזרח ממשיך לגור.

א' כבל:

	אבל, מה יקרה אם הוא ירצה בעוד שבועיים למכור או לבנות?

מ' גפני:

	אם היא תבוא ותאמר שבעוד שבועיים הוא רוצה - נאשר לו. אני מבקש להחזיר זאת חזרה.

א' כבל:

	יש משכנתא. זה לא כל כך פשוט.

היו"ר י' ליצמן:

	בדרך כלל, הסעיפים הגדולים של 30 מ"ר או 60 מ"ר לוקחים שעתיים, והסעיפים הקטנים של מיליארדים נעשים תוך דקה.

מ' גפני:

	לא. זה מעיד על המיליארדים.

מ' רז:

	אני מסכים, שיש כאן 'טריק'. מצד שני, ה'טריק' הזה בא לכסות - וגם בזה אני מסכים - אמת מכוערת מאד.

מ' גפני:

	זה לא כמו היתר מכירה שמוכרים את הארץ לגוי ואומרים שאסור להחזיר שעל.

מ' רז:

	הבעייתיות כאן היא, שאנו מתמודדים עם מצב בעייתי ופותרים אותו ב'טריק' שאני לא מסכים שהוא מכוער. האסור לקק"ל ומדינת ישראל להחליף ביניהן שטחים? - מותר. הבעיה היא הסיבה. מותר, זה על-פי חוק וזה באישור ועדת הכספים. אם יהיה אישור כזה, זה מתאים כלכלית, יש בזה הגיון והכל בסדר מהבחינה הזו. הבעיה היא, שאנו מתמודדים כאן עם מצב שבעצם לא נעים להגיד: הקרן הקיימת לישראל, אם היא היתה מפלגה, היא לא היתה יכולה לרוץ לכנסת--

י' פריצקי:

	ודאי.

מ' רז:

	--כי היא לא מכבדת את האופי הדמוקרטי של המדינה. לכן, לדעתי, אנו קודם כל צריכים לאשר את העסקה הזו. אבל, אנו צריכים לקרוא לכאן לראשי הקק"ל וההסתדרות הציונית ולהגיד להם שאיננו מתכוונים יותר לעשות דברים כאלה. תחילה, הם צריכים לבדוק כמה מהר הם יכולים לשנות את התקנון הזה, ואנו נבדוק כל מה שהמדינה עוזרת לקק"ל - לדאוג להפסיק את כל העזרה לקק"ל עד שהיא לא תשנה את התקנון שלה.

היו"ר י' ליצמן:

	אני מסכים איתך עם תאריך מסויים.

י' פריצקי:

	צר לי. אני נאלץ להסכים עם חבר-הכנסת גפני. יש כאן בעיה הרבה יותר קשה, שהקק"ל לכאורה היא גוף פרטי ולמעשה הוא גוף שלא שייך למדינה. אלה כספים שנאספו מיהודים בחו"ל לגאולת קרקע. יש פה שאלה עקרונית מעניינת מאד: האם גוף שאיננו ממשלתי יכול לבוא למשל ולומר: "אני לאדם כזה לא מוכר קרקע. אני לא מוכר קרקע לערבים. אני לא מוכר קרקע לדרוזים. אני לא מוכר קרקע ליהודים שומרי תורה ומצוות". זה מה שאומר הגוף הפרטי הזה.

היו"ר י' ליצמן:

	ברמת-אביב מוכרים לדתיים?

מ' רז:

	במינהל מקרקעי ישראל הם חצי מהדירקטוריון.

י' פריצקי:

	חבר-הכנסת מוסי רז, אני איתך. הוא גוף פרטי במובן שהוא לא גוף ממשלתי. יש מערכת יחסים מאד סבוכה, מאד לא בריאה ומאד לא טובה בין ההסתדרות הציונית, הסוכנות ומדינת ישראל. ברצוני להציע, שאדוני היושב-ראש ימנה את חבר-הכנסת גפני לעניין מערכת היחסים שבין ההסתדרות הציונית, קק"ל ומדינת ישראל, ואשמח לעזור לו - אני חושב, שהוא יעשה פה את מלאכתו נאמנה. אני סומך עליו בעניין הזה - אם הוא מסכים. אנו נאשר את העסקה הזו.

מ' גפני:

	אני מסכים.

היו"ר י' ליצמן:

	אני מציע, שאנו נאשר את העסקה. אני מציע, שאנו נבקש מהמינהל וגם מהקק"ל ונאמר להם שמינואר 2002 אנו בוועדת הכספים - ואי אפשר להבטיח - לא נאשר את העיסקאות.

י' פריצקי:

	אינך יכול. הם לא יספיקו.

היו"ר י' ליצמן:

	נתתי להם זמן עד ינואר--

מ' גפני:

	--כדי להגיד את עמדתם.
	
היו"ר י' ליצמן:

	--לאפשר להם לא רק להגיד את עמדתם אלא לאפשר להם אם צריך משהו מבחינת החוק לשנות או לתקן.

מ' גפני:

	זה לא אומר שנאשר. יכול להיות, שלא נאשר.

היו"ר י' ליצמן:

	אם הם יבואו אלינו לישיבה ויאמרנו שיש איזו שהיא בעיה וצריך הארכת זמן - נטפל בזה.

פ' סידס:

	צריך, שההחלטה תעבור לקרן הקיימת לישראל.

י' פריצקי:

	תעביר לקרן הקיימת לישראל.

מ' רז:

	הרב ליצמן, מה עשינו בכך? אתה אומר: "חבר'ה, יש משהו.--

היו"ר י' ליצמן:

	יש בעיה - תתקנו את זה.

מ' רז:

	--אם לא תתקנו, אנו לא נאשר יותר את העסקות". העסקאות האלה הן הדבר היחיד שהוא בסדר. אנו, כל החברים פה, נגיש הצעת חוק לסלק את שנים-עשר הנציגים או המספר שיש של הקק"ל שחברים במועצת מינהל מקרקעי ישראל. כל הדברים שהמדינה נותנת להם - את זה להפסיק, ולא את הדבר היחיד שאנו מקבלים. מה ההגיון?

היו"ר י' ליצמן:

	למה אינך מקשיב למה שאתה מדבר ולא למה שאני מדבר? אמרת שאתה מבין שזה לא בסדר.  לגבי מה שחבר-הכנסת גפני התחיל, אמרת שאתה מסכים שזה 'טריק'. אם זה 'טריק', צריך לטפל בו כמו ב'טריק'. צריך לסלקו. הצעתי ואמרתי שהיות וזה 'טריק' ואנו לא רוצים לעבוד לפי 'טריקים', אנו מבקשים שעד ה-1 בינואר 2002 יגישו לנו איך לעשות זאת בצורה מסודרת. אם לא - אנו נדון על זה לראות מה עושים.

מ' רז:

	אמרת שלא נאשר את העסקאות. למה להעניש את האזרח המסכן?

היו"ר י' ליצמן:

	גם עכשיו אני אומר, שאם צריך ואם הם יסבירו לנו שאין מנוס - נאשר. אבל, אם לא יגישו - לא נאשר.

י' פריצקי:

	טוב.

א' שניידר:

	האם, למעשה, אתם מתכוונים שאתם רוצים לדון בתיקון חוק יסוד: מקרקעי ישראל?

מ' גפני:

	גם.

י' פריצקי:

	לא.

מ' רז:

	למה לא?

א' שניידר:

	בחוק יסוד: מקרקעי ישראל כתוב: "מקרקעי ישראל והם המקרקעין בישראל של המדינה, של רשות הפיתוח או של הקרן הקיימת לישראל, הבעלות בהם לא תועבר אם במכר ואם בדרך אחרת".

מ' גפני:

	זה הנשק היחיד שלנו. אין צורך בזה.

היו"ר י' ליצמן:

	לא זו הכוונה.

מ' רז:

	יש חוק שהוא חוק מקרקעי ישראל שקובע, שהאדמות שבבעלות הקק"ל הן מקרקעי ישראל מצד אחד, ומצד שני אסור למכור אותם לרבע מאזרחי ישראל.

היו"ר י' ליצמן:

	גברת שניידר, אני בטוח שאם אנו נבקש שיבדקו את הנושא הזה, משהו מהם ייצא. אם לא - נדון עוד פעם.

פ' סידס:

	אנו מדברים כאן על דירה מול דירה. יש לנו המון קרקעות של הקק"ל בתוך ישובים ערביים, שאנו אמורים לשווקם לתושבי המקום.

י' פריצקי:

	איך אתם עושים זאת?

פ' סידס:

	אנו עושים זאת באותה עיסקת חליפין.

י' פריצקי:

	אתן לךְ דוגמא מעניינת מאד: מה אני עושה מחר אם על ההסתדרות הציונית העולמית משתלטים מטורפים? הקרקעות הן של הקק"ל, ויש פה בעיה. יש פה בעלות מסויימת בקרקעות שאיננה של המדינה. המדינה לא הלאימה את קרקעות הקק"ל. המדינה מנהלת את קרקעות הקק"ל. יש לגבי קרקעות הקק"ל סעיף שאומר: "זו גאולת הארץ. אנו לא נמכור ללא-יהודי". גבירתי, יש פה שאלה עקרונית מאד: האם הכנסת היום, ביחוד אחרי בג"ץ כהנא, בג"ץ קציר, מאפשרת למנגנון כזה להמשיך להתקיים? זה לא דבר פשוט.

היו"ר י' ליצמן:

	סמדר אלחנני, נצביע ואחר כך תאמרי את הערתך.

	אני מעמיד להצבעה את שתי עיסקאות החליפין של הקק"ל ומדינת ישראל - דירה מול דירה.

א' קרשנר:
	
	זה חיפה-נהריה, ונהריה-חיפה.

ה צ ב ע ה

בעד - הרוב
נגד - אחד
הבקשה לאישור שתי עיסקאות לפי סעיף 2(6) לחוק מקרקעי ישראל, תש"ך-1960,
חליפין בין קק"ל לבין מדינת-ישראל - דירה מול דירה - התקבלה.


מ' גפני:

	אני הצבעתי נגד.

היו"ר י' ליצמן:

	העיסקאות אושרו.

ס' אלחנני:

	ברצוני לומר את הערתי, שהיא לא כזו דרמטית. איך הגיעו הקרקעות לקק"ל ולמדינה? חלקם מנספי שואה וקרקעות שלא היו להם דורש.

י' פריצקי:

	זה לא רק זה. יהושע חנקין הלך וקנה אדמות.

ס' אלחנני:

	אינני מדברת על יהושע חנקין, אלא רק על חלק קטן מהקרקעות שהגיע מעזבונות שלא היה להם דורש, מנספי שואה או שהחזירו או לקחו מהמנדט הבריטי.

י' פריצקי:

	לא הקק"ל.

ס' אלחנני:

	זה מסובך נורא. חלק זה לקק"ל. אפשר לבקש שבכל עסקה שבאה לפה, בהזדמנות חגיגית זו שבודקים עסקה, לבדוק זאת. יש לך את הנסח. תבדוק למי זה שייך. זו שאלה עקרונית מאד.

מ' גפני:

	סמדר אלחנני, יש פה שאלה על כל הציונות.

ס' אלחנני:

	אתם דיברתם על ציונות.

מ' רז:

	זו שאלה על המדינה.

מ' גפני:

	הסוכנות היהודית נתנה קרקע ליהודים נגד הערבים. על זה זה הוקם.

ס' אלחנני:

	חבר-הכנסת גפני, לי אינך מקשיב.

מ' גפני:

	על זה הוקמה הציונות.

י' פריצקי:

	לא. הציונות הוקמה על הקמת בית לאומי לעם היהודי בארץ-ישראל.

מ' גפני:

	לכן, הקימו את הקק"ל. לכן, קמה הסוכנות היהודית. זה כדי לתת רק ליהודים ולא למכור לערבים. זהו התקנון.

מ' רז:

	אבל, חבר-הכנסת גפני, היתה לזה הצדקה. עד 1948 רוב הקרקעות היו בבעלות ערבית. אבל, היום, כאשר הלאימו לציבור הערבי את הקרקעות שלו- - -

מ' גפני:

	היום, יש שינוי דרמטי בכל. מלכתחילה היה צריך ללכת לפי התורה עם מערכת יחסים מסודרת עם הערבים, מה מותר ומה אסור.

	היושב-ראש, יש פה העברות תקציביות, ואינני מבין למה צריך פה חלק מההעברות האלה. האם במצב ביטחוני קשה כזה, שר האוצר מסדר לו את המשרד?

מ' רז:

	תבקש לעכב.

מ' גפני:

	אבקש.

תקנות ניירות ערך (עריכת דו"חות כספיים שנתיים) (תיקון), התשס"א-2001

תקנות ניירות ערך (דו"חות תקופתיים ומיידיים) (תיקון), התשס"א-‏2001



היו"ר י' ליצמן:

	הנושא הבא הוא: תקנות ניירות ערך (עריכת דו"חות כספיים שנתיים) (תיקון), התשס"א-2001, ותקנות ניירות ערך (דו"חות תקופתיים ומיידיים) (תיקון), התשס"א-2001.

מ' כץ:

	אנו נמצאים כאן במצב קצת מביך. לפי בקשת אדוני, ישבנו ודנו עם כל הגופים הנוגעים בדבר, והגענו לסיכום בכל הנושאים למעט נושא אחד. נשמעו עכשיו קולות במסדרון, שאולי יש פה נושא אחר נוסף שצריך להעלות. בנסיבות אלה, אנו לא רואים מנוס אלא לבקש למשוך את התקנות ולחזור להתייעצות עם שר האוצר.

ש' ליפשיץ:

	לא לקיים עכשיו דיון בתקנות ולחזור להתייעצות.

מ' גפני:

	האם אתם צריכים להתייעץ על התקנות עם שר האוצר?

מ' כץ:

	אלה תקנות של שר האוצר, ואנו הבאנו, ודנו בוועדה, את שאר הנושאים, והיו מספר נושאים במחלוקת. לבקשת הוועדה, ישבנו ודנו עם לשכת רואי-החשבון ועם איגוד החברות הציבוריות, והגענו למעשה לסיכום שיש נושא אחד עליו אנו לא מסכימים והוא יעלה לדיון בוועדה. הואיל ונושא אחר נפתח, ומבחינתנו הוא נושא מהותי, אנו חושבים שתפקידנו לחזור לשר האוצר.

היו"ר י' ליצמן:

	אני מסכים עם יושבת-ראש רשות ניירות ערך, מירי כץ, ואנו נדחה זאת לישיבה הבאה.

י' שטראוס:

	אני מבקש לדבר ולומר שתי מלים. איננו פותחים שום נושא.

היו"ר י' ליצמן:

	לא. אין דיון. היא ביקשה.

י' שטראוס:

	לא פותחים שום נושא.

היו"ר י' ליצמן:

	אם אין דיון, אין דיון. מה אכפת לך? ביקשו שלא יהיה דיון.

י' שטראוס:

	אני מבקש לומר לפרוטוקול, שאנו לא עוררנו שום נושא.

היו"ר י' ליצמן:

	ישראל שטראוס, בדיון הבא נשמע שאתם אומרים שלא עיכבתם, ואולי עד אז ה' יעזור ותגיעו להסכמה.

	רבותי, אנו יוצאים להפסקה בת רבע שעה.


	(הישיבה הופסקה בשעה 10:55.)

	(הישיבה חודשה בשעה 11:19.)


שינויים בתקציב לשנת 2001
(פניה מס' 140 לוועדה)



היו"ר י' ליצמן:

	אני מחדש את ישיבת הוועדה. לפנינו מונחת פניה מספר 140 לוועדה, לגבי העברת חמישים מליון שקל בהרשאה להתחייב לתקציב הפיתוח של משרד הפנים.

ע' לנג:

	בהתאם לסיכום עם שר האוצר ושר הפנים, הוחלט על תוספת של הרשאה להתחייב בלבד השנה של חמישים מליון שקל עבור פיתוח ברשויות מקומיות.

היו"ר י' ליצמן:

	באלו מקומות?

ע' לנג:

	עדיין לא הוחלט לאן זה בדיוק הולך. זה יוקצה בשיתוף פעולה בין לשכת שר הפנים ללשכת שר האוצר.

היו"ר י' ליצמן:

	מה עם ועדת הכספים?

י' פריצקי:

	יש פה סיפור מעניין. אדוני היושב-ראש, אתה צודק. 

היו"ר י' ליצמן:

	אולי גם לנו יש מה להגיד כאן.

ע' לנג:

	לא. זה תקציב פיתוח פרופר נטו.

היו"ר י' ליצמן:

	גם אנו פרופר נטו.

ע' לנג:

	משרד הפנים עובד לפי נוסחאות.

היו"ר י' ליצמן:

	גם אנו עובדים לפי נוסחאות. לְמה אנו אחראים? הוא אמר את כל ההסברים.

י' פריצקי:

	אשאל אותך שאלה פשוטה מאד. במשרד הפנים יש כמה דברים מעניינים מאד. יש רזרבת שר של 150 מליון שקל. לאן זה הולך?

ע' לנג:

	אתה מדבר על רזרבת שר שיושבת במענקי האיזון. זה כסף שלא הולך למענקי איזון. זה גם לא מזומן. זו הרשאה להתחייב.

י' פריצקי:

	לפי אלו קריטריונים מחלקים את זה ו/או את רזרבת שר?

ע' לנג:

	זה לפי נהלים פנימיים. אני לא- - -

י' פריצקי:

	זה לפי נהלים פנימיים. עכשיו, ברצוני לייצג את הזרם החרדי ובדין. תראו מה שאתם עושים לנו. אנו, למען חצי מליון שקל, רצים לקריטריונים למעלה ולמטה והורגים אותנו פה. יושב שר על 150 מליון שקל פלוס 50 מליון שקל של פיתוח, וזה נעשה לפי נהלים פנימיים שאף אחד לא יודע מה הם. האם אתה חושב שזה תקין? אני חושב שלא. אני חושב, שכאשר שר מחלק כסף, הוא מחלקו לפי קריטריונים ברורים שמתפרסמים בילקוט הפרסומים, ועל כל עיריה לדעת איך היא מקבלת כסף.

ע' לנג:

	זה לא כמו שאתה מתאר זאת.

היו"ר י' ליצמן:

	אני בטוח, שאם טומי לפיד היה שר- - -

י' פריצקי:

	אתה טועה. אם חבר-הכנסת טומי לפיד היה שר הפנים, הוא היה מפרסם קריטריונים מחר בבוקר.

היו"ר י' ליצמן:

	לא. אל תגזים.

י' פריצקי:

	זה לא משנה. נעזוב את הדבר הזה. ברצוני להבין לפי מה זה נעשה. למה ולפי מה רמלה מקבלת ארבעה מליוני שקלים ויהוד מקבלת עשרה מליוני שקלים? אינני יודע לפי מה זה נעשה.

אמנון כהן:

	תכנית הבראה וכו'.

היו"ר י' ליצמן:

	חבר-הכנסת פריצקי, אנו נצביע בעד הפניה.

י' פריצקי:

	אבל, אין קריטריון. האם אוכל לקבל את הנהלים הפנימיים האלה?

היו"ר י' ליצמן:

	נבקש זאת.

ע' לנג:

	אפשר לפנות למשרד הפנים. אני חייב להגיד לך, שזה לא בדיוק כפי שאתה מתאר זאת. הכסף הזה מחולק בהתאם לתכנית.

י' פריצקי:

	הוא עונה לי.

היו"ר י' ליצמן:

	שמעתי את התשובה לפני שהוא התחיל. אתה תבקש ממשרד הפנים איזה שהוא קריטריון ואלו נהלים, ואנו נצביע על זה.

י' פריצקי:

	האם ראשי הערים או העיריות יודעים את הנהלים האלה? אתה לא יודע.

ע' לנג:

	בעקרון, 150 מליון השקל הם מתוך ארבעה מיליארדי שקלים של מענקי האיזון.

י' פריצקי:

	האמן לי, שאביא לך עיריות שלמען שני מליוני שקלים- - -

ע' לנג:

	בדיוק בשביל זה נותנים לשר איזה שהוא דבר. הכל מחולק על-פי נוסחא נוקשה מאד ושהרבה פעמים גם בעייתית מאד, משום שהנוסחא היום לא כל כך עדכנית. נותנים איזה שהוא חופש לשר להחליט על מקרים בעייתיים.

י' פריצקי:

	מי מחליט? האם השר בלבד מחליט?

ע' לנג:

	השר והצוות המקצועי והמנכ"ל. חשב לא משחרר, אם זה לא נראה לו.

י' פריצקי:

	בכל משרד יש ועדת תמיכות, עליה עולים ויורדים ובצדק. למה שר יכול לשחרר 150 מליון שקל? 150 מליון שקל זה 15% מתקציב משרד הדתות. אני אומר לך, שאם היה כאן סכום של 150 מליון שקל של משרד הדתות שמחולק בלי קריטריונים, כדברי חבר-הכנסת גפני בצדק, כל האולם פה היה מלא במצלמות טלויזיה.

היו"ר י' ליצמן:

	חבר-הכנסת פריצקי, אנו נבקש את הקריטריונים ואת הנוהל ואנו נצביע.

	אני מעמיד להצבעה את פניה מספר 140 לוועדה.

ה צ ב ע ה

בעד - רוב
נגד - 1
פניה מס' 140 לוועדה התקבלה.


היו"ר י' ליצמן:

	פניה מספר 140 לוועדה אושרה.

י' פריצקי:

	גם הוא נגד. אני רוצה קריטריונים.

מ' רז:

	הצבעתי נגד.

היו"ר י' ליצמן:

	אמרת את זה אחרי ההצבעה.

שינויים בתקציב לשנת 2001
(בקשה מס' 013-06 לוועדה)



א' קרשנר:

	יש שתי הודעות של משרד הפנים: 013-06 ו-014-06.

היו"ר י' ליצמן:

	עתה, בקשה מספר 013-06.

י' פריצקי:

	האם אלה בקשות מעוכבות? בבקשה זו מדבר על תיגבור מינהל האוכלוסין.

היו"ר י' ליצמן:

	זה לא עוכב.

ע' לנג:

	למעשה, מדובר פה על הסדרה פנימית של תקציבים בתוך משרד הפנים והפניית מקורות מתוך מקומות שיש להם עודפים או לא עודפים אלא ביצוע יותר נמוך לתוך מינהל האוכלוסין, בעיקר בגלל חודשי הקיץ שהם תמיד עמוסים יותר ויש לספק דרכונים ושירותים. זו מהות הבקשה.

י' פריצקי:

	האם הארכתם את שעות העבודה?

מ' רז:

	אחרי התגבור, כמה שעות יחכו לדרכון?

ע' לנג:

	לאחרונה, הם פתחו אחר-הצהריים, וזה כבר יותר טוב.

מ' רז:

	הלכתי עם ילדיי בשבוע שעבר אחר-הצהריים וחיכינו שעה ורבע. 

א' כבל:

	לי היה את המספר 900.

היו"ר י' ליצמן:

	אני מעמיד להצבעה את בקשה מספר 013-06 לוועדה.

ה צ ב ע ה

בקשה מס' 013-06 לוועדה התקבלה.

היו"ר י' ליצמן:

	הבקשה אושרה.

	עמית לנג, האם אתה תציג גם את בקשה מספר 014-06?

ע' לנג:

	לא. זה מינהל התכנון.

שינויים בתקציב לשנת 2001
(פניה מס' 129 לוועדה)



היו"ר י' ליצמן:

	עתה, פניה מספר 129 לוועדה. מדובר במשרד השיכון ובנושא רעידות אדמה.

א' לוין:

	הממשלה החליטה על תכנית חומש לטיפול ברעידות אדמה בהשתתפות תקציבי כמה משרדים: משרד האוצר - ארבעה מליוני שקלים, משרד אחר - שני מליוני שקלים ומשרד השיכון - ארבעה מליוני שקלים. הבאנו בקשה שלא היתה מוסכמת על ועדת הכספים, קיבלנו הערות והבאנו בקשה אחרת להעביר ארבעה מליוני שקלים, כאשר הסעיפים הם: מליון שקל מסעיף תכנון ופיקוח, מליון שקל מסעיף שיפוץ דירות ושני מליוני שקלים מרכישת דירות.

אמנון כהן:

	האם זה אומר, שרכישת דירות לא התבצעה?

היו"ר י' ליצמן:

	זה מיותר.

אמנון כהן:

	זה נ"ר לנזקקים.

א' כבל:

	אלה דירות נ"ר. גם כך קונים אחת בארבע שנים.

א' לוין:

	אלה דירות נ"ר.

היו"ר י' ליצמן:

	חבר-הכנסת כבל, בבקשה הקודמת--

דובר:

	--היו ארבעה מליוני שקל.

היו"ר י' ליצמן:

	התנגדנו, ועכשיו יש תיקון של הבקשה.

א' כבל:

	אני מכיר איך המערכת עובדת. בסופו של עניין, הכוונה היא לשפץ ולטפל בכל הדירות. בסוף עוד ישפצו את הדירות. יש דירות "עמידר" וכל מיני בניינים כאלה, שיהיה יותר זול למחוק אותם ולעשות "פינוי בינוי", ובסוף בכל דירות ה"עמידר" שיש לפנות ישקיעו את הכסף לחיזוק נגד רעידות אדמה, ו"ולא נודע כי באו אל קרבנה". כלומר, עשית מעשה, ולא יצא מזה שום דבר. גם בזבזת כסף וגם לא טיפלת בבעיה. האם יש הגדרה מה הם המבנים שנכנסים לתוך הסיטואציה הזו של חיזוק מבנים נגד רעידות אדמה?

א' לוין:

	עדיין אין. יש ועדה בראשות היכל, והוא יושב עם צוות ובוחנים ועושים סקרים. עדיין אין החלטות.

אמנון כהן:

	זה במשרד ראש הממשלה - כן?

א' כבל:

	מתי הצוות הזה אמור להיות מוקם?

א' לוין:

	כבר יש צוות, ומדובר רק בתקציב.

היו"ר י' ליצמן:

	חשבתי, שאתה שואל מתי יגמרו.

א' כבל:

	האם יש כבר כללים?

דובר:

	יש.

א' כבל:

	זה אותו טיפול כמו במים.

א' לוין:

	יש החלטת ממשלה. זה נועד לבדיקות.

מ' נודלמן:

	בקדנציה הקודמת, ובכל שנה, כל הזמן היתה בעיה עם דירות נ"ר. למה אתם מקצצים בדירות נ"ר? אינני מדבר על עולים, אבל יש תור גדול של כאלה שלא מקבלים דירות נ"ר.

היו"ר י' ליצמן:

	אני מבין שהם מסתדרים עם מה שיש. דיברתי עם אבי מעוז, ואני מבין שמסתדרים עם זה. אינני יודע.

	כל הכסף היה מנ"ר, ובעקבות ועדת הכספים, שדחתה זאת, היה תיקון.

א' כבל:

	ממי אפשר יהיה לקבל את הקריטריונים של רעידות אדמה? למי צריך לפנות?

א' לוין:

	אני אברר לך.

א' כבל:

	מעניין אותי לראות לאלו דירות ולאלו בניינים זה הולך.

א' לוין:

	זו היערכות, ולא שיפוצים. אלה סקרים, מחקרים ומיפוי.

א' כבל:

	בסדר. אני צריך לראות בשביל מה זה. אני מכיר את המערכת.

היו"ר י' ליצמן:

	האם יש הערות?

	אני מעמיד להצבעה את פניה מספר 0129 לוועדה.

ה צ ב ע ה

בעד - רוב
נמנעים - 1
פניה מס' 0129 לוועדה התקבלה.


מ' נודלמן:

	אני נמנע.

היו"ר י' ליצמן:

	פניה מספר 0129 לוועדה אושרה.

שינויים בתקציב לשנת ‏‏2001
(בקשות מס' 006-19 ו-007-19 לוועדה)



היו"ר י' ליצמן:

	עתה, בקשה מספר 006-19 לוועדה. בזמנו, אישרנו שני מליוני שקלים.

אמנון כהן:

	כן. מדובר בטיפול נקודתי.

כ' שמיר:

	התחייבנו לתת, והבנתי שהוסרה ההתנגדות. בפניה הבאה שאנו עושים  הבטחנו לכם שזה יהיה.

מ' גפני:

	האם זו הפניה שביקשתי לעכב?

היו"ר י' ליצמן:

	מה ביקשת?

כ' שמיר:

	מדובר בעודפים מחוייבים משנה קודמת.

אמנון כהן:

	הבנתי, אך מה עם שני מליוני שקלים?

כ' שמיר:

	הבטחנו לתת זאת בפניה הבאה שנעשה.

י' פריצקי:

	היא אומרת שזה לא זה, כי זה מחוייב מהשנה הקודמת. זה לא מהתקציב הזה.

היו"ר י' ליצמן:

	פרט מספר 190303 - האם קליטת מדענים עולים היא גם במשרד הקליטה? האם זה גם כאן וגם כאן?

כ' שמיר:

	זהו עוד סיוע שהמשרד נותן.

היו"ר י' ליצמן:

	אין לי, חלילה, התנגדות. אני שואל האם זה גם כאן וגם כאן.

אמנון כהן:

	הוא שואל האם אין כפל תיקצוב.

כ' שמיר:

	אני מניחה, שאין כפל תקצוב.

מ' נודלמן:

	פה אין תקציבים. פה אלה תכניות.

י' פריצקי:

	זה לא הרבה, וזה 152 אלף שקל. אבל, מה התקציב הזה?

היו"ר י' ליצמן:

	זה לקליטת מדענים. חבר-הכנסת נודלמן, אין לי דבר נגד זה. אינני נגד עולים.

מ' נודלמן:

	לא. רואים שאתה בעד.

כ' שמיר:

	אלה מילגות למדענים עולים. זה נשאר מהשנה שעברה, וזה עבר לשנה הבאה.

י' פריצקי:

	למה משרד התרבות והמדע נותן מילגות למדענים עולים? אני לא מבין את העניין.

היו"ר י' ליצמן:

	יש לי חשש שהרפרנטים של האוצר משבשים לנו את זה.

כ' שמיר:

	לא. אני ממשרד המדע.

מ' גפני:

	האם לא הגיע רפרנט משרד האוצר?

א' קרשנר:

	ביקשו להזמין את נציג המשרד.

מ' גפני:

	כלומר, משרד האוצר אישר זאת.

כ' שמיר:

	ודאי.

מ' גפני:

	מה הוא הפרט שכותרתו: "תמיכה במוסדות תרבות אומנות ומחקר, יוצרים ואומנים - 6.76 מליוני שקלים"?

כ' שמיר:

	הרוב הם מחוייבויות של הסכמים שלנו. אלה פעולות שהתחילו בשנה קודמת כמו חממות תרבות בפריפריה: בשלומי ובקרית-שמונה. מדובר בעיקר בדברים האלה.

מ' רז:

	האם יש באופקים?

כ' שמיר:

	יש באופקים.

היו"ר י' ליצמן:

	האם כל הסעיפים האלו שיש כאן לא קיימים גם במשרדי הממשלה?

כ' שמיר:

	לא. כפל תמיכות נבדק.

היו"ר י' ליצמן:

	אני חייב להגיד לכם, שמשרד הביטחון פירסם לאחרונה ב"רשומות" את כל הנתמכים. 80% מהם זה כפל תקציבים: נעמ"ת, רשת שמורות הטבע וכו'. כולם מקבלים שם כסף.

י' פריצקי:

	חבר-הכנסת ליצמן, אומר לך איפה אתה טועה.

מ' רז:

	האם נעמ"ת או רשות שמורות הטבע מקבלות ממשרד הביטחון?

היו"ר י' ליצמן:

	כן.

י' פריצקי:

	ודאי, אך אגיד לך למה הן מקבלות. האם אתם רוצים פוליטיקה או אמיתי? הדבר האמיתי הוא מאד פשוט. רשות שמורות הטבע עושה לחיילים סיורים.

מ' גפני:

	מה עושה בית-ברל?

י' פריצקי:

	בית-ברל הוא סיפור מעניין מאד, שבכלל נדון בו מעכשיו ועד הסוף.

	הסיפור פשוט מאד. מדובר על כפל תמיכות לא לאותו מוסד. כפל תמיכות אסור שיהיה לאותה עמותה.

מ' גפני:

	במה קשורה ויצ"ו או נעמ"ת למשרד הביטחון?

י' פריצקי:

	זו שאלה מעניינת.

היו"ר י' ליצמן:

	ב"רשומות" יש ארבעה טורים של תמיכות.

מ' גפני:

	למה העיתון של חבר-הכנסת פריצקי - "הארץ" - לא כותב על זה?

היו"ר י' ליצמן:

	אלה המוסדות המקורבים.

מ' גפני:

	תאר לעצמך שבמשרד הביטחון היה תקציב לישיבת פונביץ'.

י' פריצקי:

	יש תקציב לועד הישיבות.

מ' גפני:

	לא.

מ' רז:

	אני מציע לאשר זאת.

היו"ר י' ליצמן:

	חבר-הכנסת פריצקי,כמה שאתה לא יודע. יש פה ארבעה טורים של מקבלי תמיכות.

מ' גפני:

	זו רשימה ענקית של סכומי עתק.

מ' רז:

	אינני יודע מי ברשימה. אני אומר לך, שלאף אחד, חילוני או דתי, לא מגיע תמיכה ממשרד הביטחון.

י' פריצקי:

	אני מבקש להזמין את סגנית שר הביטחון לישיבה, כדי שתסביר את התמיכות של משרד הביטחון.

מ' גפני:

	לגבי הנושא הזה, מה לדוגמא עושים בקרית-שמונה?

כ' שמיר:

	בקרית-שמונה יש חממת תרבות. עיריית קרית-שמונה נתנה מקום, ואנו משלמים את שכר המנהל האומנותי, ועובדת שם קבוצת שחקנים ומפעילה שם תיאטרון וזה עם קשר עם האוכלוסיה.
		
מ' גפני:

	האם את יודעת כמה מקציבים לאופקים? האם אינך זוכרת?

כ' שמיר:

	לדעתי, באופקים אין חממה ואנו נותנים להם תמיכה בפעולות תרבות שהם ביקשו בעיקר במוזיקה.

מ' גפני:

	כלומר, אתם סומכים על העיריה.

כ' שמיר:

	על העיריה, על המתנ"ס. אינני בטוחה אם שם המתנ"ס זה העיריה.

מ' גפני:

	מתנ"ס זה העיריה.

כ' שמיר:

	אנו, כמובן, מפקחים עליהם.

מ' גפני:

	כמה היא התמיכה?

כ' שמיר:

	אינני זוכרת בדיוק, אך אנו נתנו השנה דגש חזק באיזור הדרום. השר עם כל הצוות יצא לאיזור הדרום, עשו פריסה ובדקו את כל הדרוש לאיזור הדרום.

היו"ר י' ליצמן:

	אני מחלק לכם צילום מה"רשומות" של רשימות התמיכות במשרד הביטחון. לפרוטוקול: מוזיאון ארץ-ישראל, תל-אביב - 30 אלף שקל, המועצה לארץ ישראל יפה - 107 אלף שקל, וכן נעמ"ת, אוניברסיטת תל-אביב, עיריית פתח-תקוה, מוזיאון ישראל וכו'.

י' פריצקי:

	כולנו יודעים לקרוא.

מ' רז:

	יש את ברית חיילי האצ"ל.

מ' גפני:

	יש את ברית התנועה הקיבוצית.

מ' רז:

	יש את בני גוש עציון. לאף אחד מכל אלה לא מגיע.

היו"ר י' ליצמן:

	יש קרן גבריאל שרובר ואת המועצה האיזורית גבעת זאב.

א' כבל:

	יש את המועצה איזורית עזתה. זה בגיזרה שלו.

אמנון כהן:

	יש שם אנדרטאות שם.

היו"ר י' ליצמן:

	התברר לי בימים האחרונים, שכל מי ששירת במשרד החוץ 25 שנה זכאי לקבל כרטיס ב"אופיר-טורס" בסך 740 דולר ולתתו למי שהוא רוצה, וזו כעין הבראה. מלבד זאת, הוא זכאי לארבעה ימי הבראה, כאשר ההשתתפות שלו ושל זוגתו היא 900 שקל. מי ששירת במשרד החוץ 30 שנה זכאי לקבל מ"אופיר-טורס" כרטיס ב-800 דולר. אם זה הולך לפי קריטריון, למה רק 25 שנה? האם למי ששירת במשרד החוץ 20 שנה לא מגיע לפחות 700 דולר?

י' פריצקי:

	יש פה את הפרה שנתנה חלב ועכשיו בעטה בדלי. זו הבעיטה בדלי. תעזוב זאת.

מ' רז:

	איזה מין דבר זה?

י' פריצקי:

	אני לא יודע כמה מגיע לו. אומר מה שצריך לעשות.

מ' גפני:

	חבר-הכנסת פריצקי, אנו מבקשים להזמין את סגנית השר דליה רבין-פילוסוף ואת עמוס ירון כדי שהם יסבירו מה זה. אלה סכומים לא מבוטלים.

א' כבל:

	זה לא הסגנית, אלא המנכ"ל מתעסק עם זה.

היו"ר י' ליצמן:

	זה המנכ"ל.

מ' גפני:

	בסדר.

אמנון כהן:

	היושב-ראש, האם אתה מוציא הזמנה לדיון בנושא?

היו"ר י' ליצמן:

	כן. אני מבקש להזמין לדיון לישיבה הבאה את עמוס ירון.

מ' רז:

	יש כאן כמעט 25 מליון שקל.

א' קרשנר:

	אולי זה צריך להיות בוועדה לתקציב הביטחון.

היו"ר י' ליצמן:

	לא.

מ' גפני:

	אני מסיר את ההתנגדות.

היו"ר י' ליצמן:

	אני מעמיד להצבעה את בקשות מספר 006-19 ו-007-19.

ה צ ב ע ה

בקשות מס' 006-19 ו-007-19 לוועדה התקבלו.


היו"ר י' ליצמן:

	שתי הבקשות יחד אושרו.

מ' גפני:

	אני משבח את משרד המדע על הפעולות שלו, ומגנה את משרד האוצר על ההתנהלות שלו.

היו"ר י' ליצמן:

	עתה, פניה מספר 150 לפרוטוקול. האם יש כאן מישהו ממשרד הקליטה?

אמנון כהן:

	האם את תציגי את הנושא?

פ' לוין:

	לא. משרד האוצר צריך להציג זאת.

היו"ר י' ליצמן:

	אין רפרנט.

מ' גפני:

	אפשר לעבור הלאה. משרד האוצר לא קיים. מה יש לעשות?

שינויים בתקציב לשנת 2001
(פניה מס' 93 לוועדה)



היו"ר י' ליצמן:

	עתה, פניה מספר 93 לוועדה - משרד התחבורה.

	אני מעמיד להצבעה את פניה מספר 93 - משרד התחבורה - תקציב פיתוח לרכישת קטרים.

ה צ ב ע ה

פניה מס' 93 לוועדה התקבלה.


היו"ר י' ליצמן:

	פניה מספר 93 אושרה.

שינויים בתקציב לשנת 2001
(פניה מס' 137 לוועדה)



היו"ר י' ליצמן:

	עתה, פניה מספר 137 לוועדה - משרד התשתיות. מדובר על המכון לחקר ימים ואגמים.

ג' תורג'מן:

	אני גלי תורג'מן. מדובר בהעברת מליון וחצי שקל לטובת תשלומי שכר. נחתם הסכם חוקרים, בשלבי חתימה, ויש כל מיני מקדמות. מדובר במכון לחקר ימים ואגמים ובמכון הגיאופיזי. אלה מכוני מחקר שהם חלק ממשרד התשתיות, והם מבצעים עבודות מחקר.

י' פריצקי:

	למעשה, המכון לחקר ימים ואגמים והמכון הגיאופיזי מבצעים עבודות מחקר. עבור מי הם מבצעים זאת?

ג' תורג'מן:

	חלק מהתקצוב שלהם זה מגופים חיצוניים, הכנסות שיש להם, וחלק זה מהמדינה. זה פחות או יותר 60% מדינה ו-40% גופים חיצוניים.

י' פריצקי:

	למה מדינת ישראל צריכה להחזיק מכון מחקר? חקירת מכון ימים ואגמים היא דבר נהדר, ודרך אגב זה עסק לא רע. מגלים נפט, מגלים מים, מגלים מחצבים.

מ' גפני:

	אתה מדבר על הפרטה.

י' פריצקי:

	כן. למה עלי להתעסק עם הדבר הזה? למה המדינה מתעסקת עם המכון הזה?

ג' תורג'מן:

	לגבי חלק מהעבודות שלהם, אתה צודק. חלק מהעבודות באמת מכניסות, וחלק מהעבודות הם באמת יוצרים הכנסות מאד גבוהות, אבל  יש שם מספר עבודות--

א' כבל:

	--שלא בטוח שלגופים פרטיים שווה ללכת על זה. יש הרבה דברים כאלה.

ג' תורג'מן:

	--שגופים פרטיים לא עושים אותן.

	דרך אגב, בעניין של המכון הגיאופיזי יש גם את ניטור הכנרת ונושאים כאלה.

א' כבל:

	לא בהכרח גורם פרטי היה עושה זאת.

י' פריצקי:

	האם הם כפופים לתקשי"ר? לפי מה הם מקבלים עובדים?

ג' תורג'מן:

	לא. יש חוזים.

י' פריצקי:

	כלומר, זה שייך למשרד והוא עושה זאת. מי קובע אלו אנשים יתקבלו? האם הוציאו מכרז? לפי מה התקבלו העובדים שם?

דובר:

	בטח עשו מכרז - לא?

ג' תורג'מן:

	אני מניחה, שכן.

י' פריצקי:

	אל תניחי. אני שואל אם זה כפוף לתקשי"ר.

ג' תורג'מן:

	אני לא יודעת.

א' כבל:

	מאיפה היא יכולה לדעת? היא לא עובדת שם.

י' פריצקי:

	באים לבקש ממני כסף עבור תיקצוב הסכמי שכר בסך מליון וחצי שקל. ברצוני לדעת האם עובדים שם הוציאו מכרז או לא ומה עשו שם? למשל: מעניין אותי מאד לדעת כמה עולים או ערבים יש שם.

מ' רז:

	אני חושב, שערבים אין שם וגם עולים אין.

א' כבל:

	אם כך, למה תיקצבנו קודם את משרד הקליטה ואת משרד המדע והספורט? כמה יש עובדים ערבים, דרוזים וצ'רקסים במשרדים אלה? עזוב זאת.

י' פריצקי:
	לא. יש פה מכון, שדרך אגב הוא ביזנס טוב.

מ' גפני:
	היא אומרת שיש דברים שעושים בכנרת.

ג' תורג'מן:

	כן. יש דברים של משרד התשתיות.

מ' רז:
	לגבי ניטור הכנרת, זה כבר מאוחר מדי.

י' פריצקי:

	לפי מה קיבלו אותם?

ג' תורג'מן:

	אני לא יודעת לפי מה מקבלים.

מ' גפני:

	במקום מכון לחקר הכנרת, היה עדיף לעשות שם כולל שאנשים יתפללו שיירד גשם. לא נעכב זאת.

ג' תורג'מן:

	הסכמי השכר שלהם כפופים להסכמי השכר של החוקרים באוניברסיטאות.

י' פריצקי:
	אינני יכול לעכב זאת.

היו"ר י' ליצמן:

	אני מעמיד להצבעה את פניה מספר 137 לוועדה.

ה צ ב ע ה

פניה מס' 137 לוועדה התקבלה.


היו"ר י' ליצמן:

	פניה מספר 137 לוועדה אושרה פה אחד.

א' כבל:

	חבר-הכנסת פריצקי, אני מבין מה שאתה אומר, אך היא מגיעה ואתה מבקש ממנה עכשיו דברים.

י' פריצקי:
	תני לי את המאזן ואת התקציב של המכון.


שינויים בתקציב לשנת 2001
(פניה מס' 142 לוועדה)



היו"ר י' ליצמן:

	עתה, פניה מספר 142 לוועדה - מימון תכנית למאבק באלימות.

ב' יפה-נוף:

	מדובר כאן קודם כל בתיקצוב מאבק באלימות במשפחה. זו היתה תכנית שהיה מעורב בה גם הלובי למען הנשים. מדובר בסכום של 25 מליון שקל שנתי, אך זה נסחב עד אמצע השנה בגלל שהתקציב הגיע מאוחר וכו'.

היו"ר י' ליצמן:

	איך אתם מורידים בנושאים כמו קיצבת נכות ודברים כאלה? הורדתם 1.380 מליון שקל.

ב' יפה-נוף:

	אנו לא מורידים בשום נושא. כל המקומות שיש שם הפחתה זה לא ממש קיצוץ, אלא בגלל שהתקציבים הגיעו מאוחר, באפריל, שהרי התקציב התחיל באפריל. תכניות שהיו המשכיות נמשכו כי המשיכו אותן, ודברים חדשים, כל החוזים החדשים וכל המכרזים החדשים, עוכבו. לכן, נוצרו עודפים בסעיפים מסויימים. מאידך, היו כל מיני נושאים נוספים שהיה צריך לטפל בהם כמו תכנית אלימות במשפחה שהיה צריך לתקצב 25 מליון שקל. מתוך זה חצי שנה אומנם עברה, אז 12.5 מליון שקל בכל אופן נשאר שצריך היה לתקצב לתכניות למאבק באלימות במשפחה.

מ' גפני:

	אתם הורדתם מהשירות לזקן למעלה מארבעה מליוני שקלים?

אמנון כהן:

	יש פה מינוס.

ב' יפה-נוף:

	מדובר פה על זקנים שנמצאים בבתי-אבות. לא לקחנו, חס וחלילה, אף זקן והוצאנו אותו מבית-האבות ואפילו לא לקחנו מיכסה שהיתה בבית-אבות.

אמנון כהן:

	אבל, להבא אם יהיה לך - לא יהיה לך את הכסף.

ב' יפה-נוף:

	יש לנו 4,000 מיכסות לזקנים בבתי-אבות. שמנו לב, שבשנים האחרונות לא נוצלו אלא כ-3,700. לכן, ביקשנו לקחת את אותו חלק מתוך זה, 200 מיכסות שבין כה וכה לא מנוצלות, מתוך התחייבות שבמידה ויבוא ניצול שלהן ניקח מתוך תקציב המשרד ונממן אותן.

היו"ר י' ליצמן:

	הוא אומר, שהוא לוקח מאתיים, ואחר כך הוא יחזיר אם צריך.

ב' יפה-נוף:

	בינתיים, חבל שהכסף הזה ישאר עודף ולא ינצלו אותו למטרות האלה שאחת מהן, כמו שאמרנו, היא טיפול בתכנית אלימות במשפחה, ומטרה אחרת היא שמירה וביטחון שמטבע הדברים צריכים הרבה יותר כספים. יש לנו מוסדות שנמצאים באיזורי תפר, ויש לנו גם כמה מוסדות שנמצאים ביש"ע. את כל הדברים האלה צריך יהיה לתגבר מאד.

צ' הנדל:

	היושב-ראש, בתור קולגה שלך בוועדת העליה והקליטה, נכנסתי לדקה אחת. יש לי בקשה לגבי נושא מאד חשוב שיש פה.

היו"ר י' ליצמן:

	צריכים את הרפרנט. אני מוכן לבוא לקראתך, לצאת להפסקה ולאפשר לאוצר להגיע, אך חייבים להגיע. משרד האוצר נמצא חמש מאות מטר מכאן. אני מבקש, שיבואו עכשיו.

צ' הנדל:

	אדאג שהם יגיעו. מר קרשנר ידאג שהם יגיעו.

היו"ר י' ליצמן:

	אני מוכן, ונעשה הפסקה.

צ' הנדל:

	זה חשוב לי מאד. זו חלוקת תקציב לעמותות שעוסקות בעולים.

י' פריצקי:

	כמה אתם פועלים אצל העולים?

מ' גפני:

	הרבה מאד, אך אנו לא מקבלים תקציב.

י' פריצקי:

	באיזו תקנה תקציבית נכנס נושא האלימות במשפחה?

ב' יפה-נוף:

	יש מרכזים למניעת אלימות.

א' כבל:

	האם זה למשל: רווחת הפרט והמשפחה - טיפול סוציאלי?

ב' יפה-נוף:

	יש בפרט 231026, רווחת הפרט והמשפחה,--  

י' פריצקי:

	--1.8 מליוני שקלים ועוד 640 אלף שקל.

ב' יפה-נוף:

	--1.8 מליוני שקל.

מ' גפני:

	יש את פרט: שירותי תכון לנוער מנותק.

ב' יפה-נוף:

	בעיקרו אינכם רואים את התקנות. יש כאן חלוקת משנה של תקנות, והתקנה נקראת: מרכזים למניעת אלימות במשפחה. היו לנו 19 מרכזים כאלה ברחבי הארץ, והגדלנו את המספר והיום יש 45 בכל רחבי הארץ . יש הרבה יותר רשויות מקומיות, ובינתיים יש לנו ב-45. זה בא מהסעיף הזה.

א' כבל:

	מה ההבדל בין פרט 231025 לגבי רווחת הפרט והמשפחה - טיפול וסיוע לבין פרט 231026 לגבי רווחת הפרט והמשפחה - טיפול וסיוע?

ב' יפה-נוף:

	סעיף 25 זה כותרת. זו רק רמת סיכום.

	יש את פרט 2311, שירותי תכון ונוער מנותק, ויש שם מבחן נוער ומבחן מבוגרים. כאן מדובר בתוספת קציני מבחן שמטפלים באנשים מבוגרים אלימים ואחרים גם אך מדובר פה לעניין הזה.

	בפרט 231165, שירות לטיפול בנערות ונשים במצוקה, מדובר במקלטים לנשים מוכות שקיבלו שידרוג בתעריף וגם תוספת. בנוסף לזה, יש פה גם את נושא סיוע לטיפול בנפגעות אונס וכו' וגם זה מופיע בסעיף הזה.

	למעשה, אלה הדברים.

מ' גפני:

	מה זו "תמיכה בפיתוח" בפרט 2312?

ב' יפה-נוף:

	פיתוח זה נושא אחר.

י' פריצקי:

	זו הוצאה מותנית.

מ' גפני:

	לא. יש פה גם הוצאה של ארבעה מליוני שקלים.

ב' יפה-נוף:

	אנו מפתחים עם מעט כסף, ומקבלים MATCHING גדול מהמוסד לביטוח לאומי שיש לו קרנות לפיתוח בעיקר למוסדות לזקנים, למוסדות למפגרים, כלומר למוסדות שקשורים לנושאים האלה. למעשה, זהו עיקר התקציב למטרה הזו.

י' פריצקי:

	בפרט 231203 יש ארבעה מליוני שקלים להכשרה מקצועית ומכללות. לאיזו הכשרה מקצועית זה? לאלו מכללות?

ב' יפה-נוף:

	כרגע, אינני יכול לתת לך תשובה לנושא הזה.

אמנון כהן:

	מצד השני, בפרט 230714, הכשרה מקצועית לנוער, הוא מוריד שלושה מליוני שקלים.

ב' יפה-נוף:

	מדובר פה על סכום של כארבעה מליוני שקלים.

י' פריצקי:

	אתה רואה פה בוכלטריה, ולא פעולות. כדאי שנבין מה הולך פה.

ב' יפה-נוף:

	אם יהיה לכם את הקלאסר שיש בו את התקנות, הרי ששם יש פירוט.

מ' גפני:

	חבר-הכנסת פריצקי, דע לך ככלל שאחרי שאתה מאשר זאת נציגי האוצר יוצאים החוצה ומתגלגלים מצחוק. קח זאת בחשבון.

ב' יפה-נוף:

	אם כך, תבקשו את התקנות.

מ' גפני:

	מה נבקש? אין לנו זמן.

היו"ר י' ליצמן:

	חבר-הכנסת גפני, למה לנו לשנות דבר שקיים מקום המדינה?

מ' גפני:

	האם אתה תלך נגד המפגרים?!

י' פריצקי:

	אני לא אלך. אני רק רוצה לדעת אם זה זה.

מ' גפני:

	זה לא זה.

י' פריצקי:

	כותבים למעלה כותרת שזה זה, ולמטה: בכלל זה. מה העניין?

ב' יפה-נוף:

	יש נושא אחד שהוא חשוב, אך בינתיים רק בחיתולים - טיפול באוטיסטים. המשרד קיבלו לפני שנתיים וחצי, והוא קיבל בשלב ראשון רק את הטיפול בפנימיות אוטיסטים. בשנה הזו התחלנו לקבל את הטיפול הקהילתי באוטיסטים. פה יש כבר ביטוי ראשון, בסעיף של אוטיסטים ובפרט 2308 בסופו - טיפול באוטיסטים. יש התחלה, ומתארגנים לקראת הטיפול הקהילתי באוטיסטים. יש קייטנות שעושים להם בקיץ. יש את זה כבר פה בפנים ועוד כמה דברים. אבל, זה בסכומים לא גדולים.

י' פריצקי:

	אין כלום בפרט 2308. זה ריק.

ב' יפה-נוף:

	אינכם רואים זאת. זה היה ברזרבה. זו דוגמא לדבר שלא רואים.

י' פריצקי:

	אלה אמונים על המשפט: אין הברכה שורה על הבן-אדם אלא הסמוי מן העין. לא רואים פה שום דבר.

ב' יפה-נוף:

	חבר-הכנסת פריצקי, זה היה ברזרבה והפשירו זאת. בסך-הכל, זה נשאר אותו סכום.

	יש פה עוד נושא של קרוב לעשרים מליון שקל - אגף הכשרה מקצועית. הנוער פה דומה לנוער של משרד החינוך.

אמנון כהן:

	למה קיצצתם שם?

ב' יפה-נוף:

	להיפך, הוספנו עשרים מליון שקל. זו העברה פנימית. זה מופיע בפרט 2307 - מרכזי הכשרה ממשלתיים. אפשר לראות שם טיולים. מתברר שתלמיד במשרד החינוך מקבל יותר מאותו תלמיד במשרד העבודה.

מ' גפני:

	אנו מתקשים בקריאת מספרים. אמרת שבפרט 2307 יש את נושא האגף להכשרה מקצועית. איפה זה?

ב' יפה-נוף:

	אם הייתם מסתכלים בדף ברמת התקנות, הייתם רואים זאת.

מ' גפני:

	אתה איש משרד העבודה והרווחה. אתה עוסק גם בטיפול במפגר. אולי תסביר למפגרים כמונו איפה עשרים מליון השקל בפרט 2307. אני מחפש זאת כבר חצי שעה.

אמנון כהן:

	זה בתקנות הראשיות ולא פה.

ב' יפה-נוף:

	אני רוצה שהוועדה תדע מה נעשה פה, ואני מסביר למה זה לא מופיע. למעשה, לקחו כספים שהיו ברזרבות, כי בתחילת השנה האוצר בא ואמר: "אני מכיר בזה שצריך להשוות בין ילדי ההכשרה המקצועית שלומדים במשרד העבודה לבין ילדי ההכשרה המקצועית שלומדים במשרד החינוך". לגבי טיולים, יש לאלה מלווים וחובשים ולאלה - אין. לגבי נסיעות לתלמידים לבית-הספר, במשרד החינוך היה ופה לא היה. לגבי תיגבור באיזורי עדיפות, במשרד החינוך היה ופה לא היה. שמו זאת ברזרבה, ועכשיו הפשירו את הרזרבה.

מ' גפני:

	איך אפשר להפשיר את הרזרבה בלי ועדת הכספים?

ב' יפה-נוף:

	זה כאן. פירוט התקנות מופיע בקלאסר.

דובר:

	הקלאסר לא פה.

מ' גפני:

	אני מבקש להזמין את המנכ"ל.

היו"ר י' ליצמן:

	האם יש עוד בעיות?

מ' גפני:

	אני לא מבין. האם יש מישהו פה ממשרד האוצר שיכול להסביר?

ב' יפה-נוף:

	מה לא הסברתי?

מ' גפני:

	איפה עשרים מליון השקל שאני מחפש?

א' כבל:

	הם מופיעים בתקנות שבספר השחור שאיננו פה.

מ' גפני:

	'עובדים' על ועדת הכספים. היושב-ראש ליצמן אומר: "מה אתה מחדש פה? זה כך מקום המדינה". הם מגיעים, אומרים לך דברים, יוצאים החוצה ומתגלגלים מצחוק.

	נאמר פה שיש עשרים מליון שקל להכשרה מקצועית בסעיף 2307. אנו כבר שעה וחצי מחפשים זאת ולא מוצאים.

ע' כץ:

	זה היה ברזרבה.

היו"ר י' ליצמן:

	קיבלנו תשובה אחת שזה סמוי מן העין ואנו לא צריכים להראות את זה.

מ' גפני:

	אני מציע, שבגלל שאין הברכה שורה אלא בדבר הסמוי מן העין, גם לא נצביע. לשם מה יש לעשות זאת עם הצבעות? איפה עשרים מליון שקל להכשרה מקצועית?

ע' כץ:

	בתקציב 2001 כבר היה סכום של 17 מליון שקל ששריינו לעניין הזה וכבר היה בתוך תקנה של הכשרה מקצועית - תקנה ייעודית. מה שעושים כאן עכשיו זה רק  החלוקה לתכניות.

אמנון כהן:

	תביא את הקלאסר בו יש את הפירוט.

ע' כץ:

	אני אומר זאת מזכרוני, כי אין לי את זה פה.

מ' גפני:

	עמיחי כץ, יש תוספת של עשרים מליון שקל להכשרה מקצועית בפרט 2307. אין לאדם אלא מה שעיניו רואות. מולנו מונח דף, אותו אתם מבקשים שנאשר. בסעיף לגבי הכשרה מקצועית לא רק שאינכם מוסיפים עשרים מליון שקל אלא אתם מורידים 4.8 מליוני שקלים, כשהחלוקה היא: הסבות ועדכונים לאקדמאים - אתם מורידים מליון שקל, קורסים למבוגרים - אתם מורידים 3.8 מליוני שקלים, --

י' פריצקי:

	מנוער אתם מורידים שלושה מליוני שקלים ומוסיפים שלושה מליוני שקלים, ואת זה אתם מעבירים למרכזי הכשרה ממשלתיים.

מ' גפני:

	--הכשרה מקצועית לנוער - אתם מורידים שלושה מליוני שקלים. אחרי זה אתם מעבירים זאת למרכזי הכשרה ממשלתיים. האם אלה רפרנטים של האוצר? מה הם מרכזי הכשרה ממשלתיים?

ע' כץ:

	אלה שינויים פנימיים שהמשרד ביקש. עשרים מליון השקל כבר נמצאים בתוך התקציב, וזה רק מחולק לתקנות.

מ' גפני:

	אם כך, האם את זה - את עשרים מליון השקל - אנו לא מאשרים?

ע' כץ:

	זו חלוקה לתקנות.

מ' גפני:

	אבל, אתם מורידים ולא מוסיפים.

ע' כץ:

	לא. מורידים, ואחר כך אלה שינויים פנימיים שהולכים למרכזי הכשרה ממשלתיים שהם מרכזי הכשרה ממשלתיים של משרד העבודה. יש קורסים להכשרה מקצועית, יש מרכזים ממשלתיים ויש גורמי חוץ.

מ' גפני:

	מקרן קיצבת נכות אתם מורידים 1.380 מליוני שקלים.

א' כבל:

	יפה שאתם מבינים, אבל גם אנו רוצים להבין.

ע' כץ:

	לא מורידים. מעבירים- - -

י' פריצקי:

	כל העסק הזה הוא בוכלטריה. אין שום מושג מה עושים ואיפה.

מ' גפני:

	היושב-ראש, יש לי הצעה, ובתור יועץ אני יכול להגיד לך. אפשר לעשות אחת מן השתיים: לאשר זאת, לסמוך על המשרד ולא לדון בכלל בגלל שאנו לא מבינים כלום או לא לאשר ולהביא את המנכ"ל. מה שתגיד לי אעשה.

היו"ר י' ליצמן:

	לא. נביא את המנכ"ל על דברים אחרים.

מ' גפני:

	אנו לא מבינים.

י' פריצקי:

	שאלה פשוטה - האם יש במשרד העבודה והרווחה תקציב פעולות, ולא בוכלטריה?

ע' כץ:

	האם אתה מדבר על תקנות?

י' פריצקי:

	לא. אני רוצה תקציב פעולות.

ב' יפה-נוף:

	יש.

י' פריצקי:

	אני רוצה לדעת כמה תלמידים יש במרכזי הכשרה מקצועית ואיפה, ומה הם לומדים שם. אני רוצה לדעת לגבי מקלטים לנשים מוכות איפה יש וכמה.

ע' כץ:

	אין בעיה.

י' פריצקי:

	האמן לי, שאנו יודעים לקרוא גם ספרים עבים. ברצוני מה עושה המשרד. מה אכפת לי שאתה מוריד מתקנה ומחזיר מתקנה ומוציא מפה וכו'?

ב' יפה-נוף:

	יש את החוברת הירוקה.

ע' כץ:

	יש את החוברת הכחולה.

י' פריצקי:

	האם אתה מדבר על החוברת הכחולה של התקציב?

ב' יפה-נוף:

	כן.

י' פריצקי:

	האם אתה רוצה שאקח את החוברת הכחולה ואראה זאת?

היו"ר י' ליצמן:

	חבר-הכנסת פריצקי, לי לא מובן משהו אחר. בסך-הכל, כל מה שנאמר כאן אמור להיות תחת הכותרת של אלימות.

י' פריצקי:

	לא. כתוב: "ובכלל זה הפניית תקציב למימון תכנית למאבק באלימות".

	לאחר שאסיים להיות בכנסת, אלך להיות כותב בקשות למשרד האוצר. אכתוב: "ובכלל זה גם טיפול בילד הנכה", ולא חשוב שתשעים מליון מתוך זה הם בכלל לקיסמי אוזניים. זה לא רלוונטי בכלל. כותבים.

מ' גפני:

	בסך-הכל, זה עסק של קלדנית בחצי דקה, ולא יותר מזה.

י' פריצקי:

	כן.

מ' גפני:

	תביא זאת לאישור. יש את השר בניזרי, ואנו צריכים לתמוך בו. אנו מבקשים רביזיה בכל מקרה.

ע' כץ:

	העשרים מליון שקל הם בפנים.

א' כבל:

	איפה?

ע' כץ:

	אלה שינויים שאינך רואה.

א' כבל:

	נשמה טובה, אני אמור להצביע.

ע' כץ:

	השינויים האלה הם לא ברמת חוק.

היו"ר י' ליצמן:

	זה מופיע ברמה של פירוט התקנות.

א' כבל:

	זה ברור לי, אך לא שאלתי זאת. לגבי זה, הרב גפני טחן את המוח שעה. אני אומר משהו אחר לגמרי. עלי להצביע על המאקרו - 20 מליון שקל.

היו"ר י' ליצמן:
	עשרים מליון שקל הם סכום קטן.

א' כבל:
	אני רואה רק מינוסים.

מ' גפני:

	משרד העבודה והרווחה והרפרנט של משרד האוצר טוענים, ששירותי תכון ונוער מנותק, שמוסיפים שם 7.170 מליוני שקלים - זה הולך לאלימות במשפחה, שרווחת הפרט והמשפחה, טיפול וסיוע, שזו תוספת של 4.192 מליוני שקלים - זה אלימות במשפחה, ושתוספת של מרכזי הכשרה ממשלתיים, שלושה מליוני שקלים, הולכת לאלימות במשפחה.

י' פריצקי:

	האם שלושה מליוני שקלים הולכים לאלימות במשפחה?

מ' גפני:
	אלה קיסמי השיניים שאמרת.

א' כבל:

	זה לאלימות בכלל.

מ' גפני:

	כמו כן, שירות לטיפול בנערות ונשים במצוקה ונפגעות אונס וכל שנאמר קודם - תוספת של 6.570 מליוני שקלים.

י' פריצקי:
	הגעת למעל עשרים מליון שקל כבר. מגיע להם עודף.

מ' גפני:
	מגיע להם עודף. תאשר זאת.

היו"ר י' ליצמן:

	אני מעמיד להצבעה את פניה מספר 142 לוועדה.

ה צ ב ע ה

פניה מס' 142 לוועדה אושרה.


מ' גפני:
	חבר-הכנסת אמנון כהן, האם לבקש רביזיה?

אמנון כהן:
	לא.

היו"ר י' ליצמן:

	פניה מספר 0142 אושרה.

שינויים בתקציב לשנת 2001
(פניה מס' 150 לוועדה)



היו"ר י' ליצמן:

	עתה, פניה מספר 150 לוועדה.

נ' מכאלוב:

	בבוקר הודיעו שתהיה ישיבה, ולא הודיעו את השעה. הייתי אצל מנכ"ל משרד הקליטה.

היו"ר י' ליצמן:

	מדובר במימון מענקים לפי חוק ותיקי מלחמת העולם השניה. האם אלה עולים?

נ' מכאלוב:

	כשהחוק עבר, היה ויכוח לגבי מספר הזכאים כאשר מציעי החוק טענו שמספר הזכאים יהיה נמוך ואנו חששנו שזה יהיה יותר גבוה. כאשר תיקצבנו, תיקצבנו לפי היותר נמוך והתברר לנו, לדאבוננו, שזה כנראה יותר גבוה. עכשיו, אנו מציעים את ההפרש.

מ' נודלמן:

	זה חוק של חברת-הכנסת סופה לנדבר.

היו"ר י' ליצמן:

	האם יש יותר ומגיע להם יותר כסף?

נ' מכאלוב:

	כן, לדאבוננו. מדובר בחוק שנותן זכויות שונות ומענקים.

היו"ר י' ליצמן:

	אני מבקש, שתחזרי בך מהמלה "לדאבוננו". יש יותר ניצולים.

י' פריצקי:

	זה לא ניצולים.

א' קרשנר:

	מדובר באלה שנשארו בחיים.

נ' מכאלוב:

	זה נכון, שהם נשארו בחיים.

א' כבל:

	הבנתי, והיא לא התכוונה לכך.

מ' גפני:

	יש חוק שהתקבל, וחברי-הכנסת מיכאל נודלמן וסופה לנדבר ואהוד ברק העבירו את החוק.

אמנון כהן:

	היה גם חבר-הכנסת יורי שטרן.

י' פריצקי:

	מה עשה החוק?

מ' גפני:

	מה המשמעות שאמרה הכנסת? הכנסת אמרה, שמעבר לכל הטיפול שלה בכל הנושאים השונים, היא רוצה, על-פי החוק הזה, לתקצב מדענים עולים וכו' - שירותים לעולים קשישים. את ממשרד האוצר, ואת היית צריכה להביא כסף מהרזרבה ממשרד האוצר למשרד הקליטה כדי לטפל בחוק. מה את עשית? אמרת: "מצידי, הכנסת יכולה לחוקק חוקים מה שהיא רוצה. לא אשנה את התקציב בשום מקרה. אלך על-פי סדרי עדיפויות שלי. הכנסת לא תחליט לי אלו סדרי עדיפויות". את אומרת למשרד הקליטה: "אתם תפסיקו לטפל בעולים קשישים ותורידו משם שני מליוני שקלים.--

מ' רז:

	לא. היא פשוט יודעת שבאים פחות קשישים.

מ' גפני:

	--אתם תפסיקו לסיוע בתעסוקת עולים ותורידו 390 אלף שקל, אתם תורידו--

אמנון כהן:

	--ממינהל הסטודנטים.

מ' גפני:

	--אנו לא ניתן שקל". האם זה בסדר?

נ' מכאלוב:

	לא. זה לא מדוייק. זה לא נכון.

מ' גפני:

	האם זה כן בסדר או לא בסדר?

נ' מכאלוב:

	אסביר מה אנו עושים בפניה התקציבית הזו.

מ' גפני:

	ראיתי מה אתם עושים.

נ' מכאלוב:

	התשובה היא: לא.

היו"ר י' ליצמן:

	חבר-הכנסת משה גפני, אתה טועה בדבר אחד: לא כל דבר שעושים במשרד הדתות עושים במשרד הקליטה. אתה יודע ממשרד החינוך על 11 מליון שקל, ואינך יודע מה יש במשרד הקליטה.

נ' מכאלוב:

	אסביר מה יש בפניה התקציבית הזו. נכון מה שנאמר כאן, שמה שהייתי צריכה לעשות זה לבוא לרזרבה הכללית של האוצר ולקחת משם את הכסף שחסר לביצוע החוק. אבל, אין כסף ברזרבה הכללית של האוצר, ואינני יכולה לקחת כסף משם. במקום זה הכסף, חד-משמעית, לא נלקח מפעילות של המשרד. בדברי ההסבר לפניה כתוב שיש שם שינויים פנימיים, ואסביר אותם.

י' פריצקי:

	זה להגדלת תקציב תמיכות.

נ' מכאלוב:

	נכון.

	לנושא הזה של חוק ותיקי מלחמת העולם השניה וגם החוק הבא, שנדבר עליו תיכף, חוק המסייעים לנטרול תוצאות האסון בצ'רנוביל, הכסף נלקח מהרזרבה שנמצאת במשרד הקליטה שנקראת: רזרבה לקליטת עליה. זה הכסף שמיועד לתשלומי סל קליטה שבדרך-כלל כל שנה עד עכשיו אנו הפשרנו אותו במלואו ושילמנו ממנו סל קליטה, והשנה כנראה ישאר ממנו קצת עודף כי קצב העולים הואט. אנו לוקחים מהכסף הזה. מבחינתנו, הכסף הזה הוא כמו הרזרבה הכללית, כי זה מיועד לתשלום סל קליטה לעולים חדשים. אם מגיעים יותר עולים - משלימים את הכסף.

מ' נודלמן:

	אבל, ותיקי מלחמה זה מתקציב משרד הביטחון.

נ' מכאלוב:

	הכסף הזה הוא תקציב שהוא בדיוק כמו הרזרבה הכללית.

היו"ר י' ליצמן:

	את הורדת מקליטת מדענים עולים כ-707 אלף שקל, ובמשרד המדע את הוספת 152 אלף שקל. האם צריך להוסיף או להוריד? תחליטו מה אתם רוצים.

נ' מכאלוב:

	אסביר.

מ' גפני:

	אולי קודם תשיבי על השאלה, שזה חשוב מאד.

נ' מכאלוב:

	אני משיבה.

היו"ר י' ליצמן:

	בסך-הכל, אישרנו זאת - תוספת של 152 אלף שקל - לפני חמש דקות. בא משרד האוצר ואמר: "לא. מה פתאום מגיע לו? צריך להוריד לו 707 אלף שקל".

מ' רז:

	לא. אם נתת להם 152 אלף שקל, הם יכולים לוותר על 707 אלף שקל.

היו"ר י' ליצמן:

	האם זה פורים כאן?! האם זה משלוח מנות כאן - להוסיף או להוריד?!

	כל רפרנט אוצר עושה משהו, ואין תיאום. אם היה תיאום, לא היה צריך להוריד כאן.

נ' מכאלוב:

	לא. יש תיאום מלא.

מ' גפני:

	מה זה "יש תיאום"? כאשר את באה עם הפניה הזו, האם את יודעת שבמשרד המדע הוסיפו?

נ' מכאלוב:

	כן. זה לא שייך אחד לשני.

היו"ר י' ליצמן:

	אנו מגיעים עכשיו לכפל תקציבים. זה בדיוק מה שהיה עם משרד הביטחון לפני חצי שעה. זה אותו הדבר.

י' פריצקי:

	יכול להיות שאתה צודק. אני לא יודע לאן הולך הכסף. אולי זה לא כפל.

מ' גפני:

	אולי לא, ואולי כן.

נ' מכאלוב:

	זה לא כפל תקציבים. מדובר כאן בתכנית ספציפית מאד להעסקת מדענים עולים. עולה חדש שמגיע - יש סבסוד להעסקתו במשך שלוש שנים. על פני שלוש שנים יש נשירה מסויימת של מדענים, ונשארו עודפים עבור מדענים שנקלטו לפני שנתיים ושלוש שנים. את העודפים האלה המשרד לקליטת העליה ביקש להעביר על מנת לתגבר את נושא התמיכות במשרד, ואנו הסכמנו.

י' פריצקי:

	מה זה הפרט שכותרתו: "סיוע לאוכלוסיות יחודיות" - 5.790 מליוני שקלים? האם זה החוק? האם אלה הוותיקים?

נ' מכאלוב:

	לא.

אמנון כהן:

	זה לקוקזים ואתיופים.

היו"ר י' ליצמן:

	נציגת משרד הקליטה, בבקשה.

פ' לוין:

	זה חיזוק לאוכלוסיית עולי אתיופיה, עולי קווקז ועולי בוכארה שהוגדרו כאוכלוסיות שצריכות תיגבור מיוחד.

י' פריצקי:

	מי מחליט?

פ' לוין:

	המשרד. מה זאת אומרת?

י' פריצקי:

	לפי אלו קריטריונים? האם אתם עובדים לפי נהלים פנימיים שלכם?

פ' לוין:

	כן.

י' פריצקי:

	לפי מה? האם חמישה מליוני שקלים גם מחולקים לפי נהלים פנימיים?!

היו"ר י' ליצמן:

	לא שאלת איפה דה-הרטוך.

י' פריצקי:

	למה זה לפי נהלים פנימיים? לפי מה זה עובד?

צ' הנדל:

	למרות שאני ממלא מקום בוועדת הכספים, יש לנו נציג כה טוב שאינני בא לפה. שמעתי שיש לכם ישיבה עם נטשה כשר, ובלעדיה אינני יכול. יש לי בקשה: יש את הריטואל הקבוע, ואני ותיק בוועדת הכספים מספיק כדי לדעת שהאופוזיציה צריכה קצת לזנב וכו'. בענין הזה אין אופוזיציה וקואליציה. אינני מדבר עכשיו על החוקים שכולכם מכירים: צ'רנוביל וכו'. אני מדבר על העמותות. יש ארגוני עולים, שחוצים שמאל, ימין ואמצע, שעושים מלאכת קודש - מעבר לכל הציניות - בנושא קליטת העליה במיגוון שונה. חלק עוסק בפעילות וחלק עוסק בהמרת דת, ולא אכפת לי במה. הם עושים מלאכת קודש.

מ' גפני:

	מעניין אותי מי עוסק בהמרת הדת.

צ' הנדל:

	אני.

	סגן שר הקליטה עשה פה מעשה חשוב. הוא נכנס באמצע שנת תקציב, והוא מצא בתקציב סכום קטן. הוא אסף מכל הסעיפים שלא מנוצלים, כדי לתת מענה לסעיפים החשובים. זה אחד הדברים. כל הכבוד שהוא עשה את ההעברה. הוא לא ממפלגתי, ואני לא בקואליציה שלו. ואני אומר לכם שזה חשוב כי אני נתקל בוועדה בצורך הזה של העמותות בוועדה.

דובר:

	אתה כן בקואליציה שלו.

מ' גפני:

	אני מצביע בעד, האם אני יכול לסמוך עליך שאני עושה דבר טוב?

מ' נודלמן:

	כן.

צ' הנדל:

	אני מציע, שאתה תסמוך לשם שינוי על האוצר.

היו"ר י' ליצמן:

	למען הפרוטוקול, אני חייב לומר, בכנות ובלי ציניות, שאינני מבין למה כאן הורידו וכאן הוסיפו. עם כל הכבוד, אם יש תוספת - עליה להיות כאן, ולא צריך לעשות מיש-מש עם כל המספרים.

	בכל זאת, היות וחבר-הכנסת הנדל הסביר לנו שזה כל כך חשוב לקליטה, אנו נצביע.

י' פריצקי:

	אני שואל את הרפרנטים: האם משרד הקליטה פירסם את רשימת העמותות שמקבלות ממנו תמיכה?
	
אמנון כהן:

	ודאי.

היו"ר י' ליצמן:

	אני הולך לעשות משהו אחר. אני הולך לעשות רשומות של כל משרדי הממשלה.

אמנון כהן:

	כל העמותות שמקבלות הקצבה.

היו"ר י' ליצמן:

	אנו נבקש מכל משרדי הממשלה של עמותות, ואני בטוח שכפי שלמדנו היום על משרד הביטחון גם כאן זה יהיה.

מ' גפני:

	עדיין לא למדנו.

היו"ר י' ליצמן:

	ראינו זאת.

י' פריצקי:

	אני רוצה, למשל, לומר לך שלא רק לסגנית שר הביטחון יש פריימריס. יש שר לקליטה שדואג למפלגתו, ויש שר שיכון שדואג למפלגתו. אין כמו עמותות שנסמכות על שולחן המדינה כדי שהעולים שיבואו יבינו מה להצביע. זהו חינוך לדמוקרטיה, ולא לשום דבר אחר.

היו"ר י' ליצמן:

	לשם שינוי, במקום לדון על העמותות של דתות נדון על זה.

מ' גפני:

	נדון גם על העמותות של דתות. גם שם יש פריימריס.

	אני מבקש תשובה לשאלת חבר-הכנסת פריצקי: האם את יודעת שאכן פורסמו העמותות האלה ב"רשומות"?

צ' הנדל:

	המותר לי לענות? מאחר ודיברתי לפני שעה עם סגן שר העליה והקליטה, שמכהן כשר, ביקשתי ממנו את הרשימות, כי יש את הרגישויות הפוליטיות. כולם באים אלי. הוא אמר לי, שבאופן רשמי, למרות שיש החלטות, עד שאין את ההעברות התקציביות שיש לו מאיפה להראות את הסכום, הוא לא יכול- - -

אמנון כהן:

	הוא מתכוון לאלה של שנת 2000.

היו"ר י' ליצמן:

	מדובר על שנת 2000.

צ' הנדל:

	לגבי שנת 2000, יש.

מ' גפני:

	האם את יודעת האם מפרסמים את הקריטריונים ואת הכל?

נ' מכאלוב:

	לפי הידוע לי, יש, ולא בדקתי זאת ספציפית.

אמנון כהן:

	אני מכיר זאת. זה מתפרסם בעיתון.

היו"ר י' ליצמן:

	זה גם ב"רשומות".

	אני מעמיד להצבעה את פניה מספר 150 לוועדה.

ה צ ב ע ה

פניה מס' 150 לוועדה התקבלה.


היו"ר י' ליצמן:

	פניה מספר 150 לוועדה אושרה פה אחד.


שינויים בתקציב לשנת 2001
(בקשה מס' 014-06 לוועדה)



היו"ר י' ליצמן:

	עתה, בקשה מספר 014-06 לוועדה.

י' גרטי:

	אם זה הדף היחיד שמופיע לפניכם, אכן זה מופיע ברמת תכניות ואשמח לפרט לכם איפה שזה נדרש. בעקרון, יש יחידה שנקראת מינהל התכנון במשרד הפנים, וזו יחידה שאמונה על התכנון במדינת ישראל ברמה ארצית, מחוזית ומקומית. מטרת הפניה להעביר את עודפי התקציב המחוייבים מתקציב 2000 כדי שינוצלו השנה.

י' פריצקי:

	מי מגיש תביעות על חריגות בניה, על בניה בלתי חוקית? הוועדות המקומיות והמחוזיות עושות זאת - נכון?

י' גרטי:

	כן.

י' פריצקי:

	למה לא עושים זאת? האם אין שם תקציב?

י' גרטי:

	לא. אני יכול לומר, שנושא פיקוח ואכיפה על הקרקע הוא נושא--

א' כבל:

	--שאף פעם לא מקבל כסף.

י' גרטי:

	--שזוכה לטיפול אינטנסיבי מאד בחודשים האחרונים.

י' פריצקי:

	טיפול אינטנסיבי זה כסף.

י' גרטי:

	זה קיבל משאבים כספיים וגם תקנים.

י' פריצקי:

	איך לא ראינו זאת?

י' גרטי:

	זה עבר את אישור הוועדה. נושא הפיקוח והאכיפה, שמוביל אותו השר ליברמן, שעכשיו באתי מישיבה שם, זוכה לטיפול. נוספו שמונה תקנים למינהל מקרקעי ישראל לצורך העסקת מפקחים כשלב א' מתכנית להעסיק עוד עשרים מפקחים. נוספו שלושים יועצים משפטיים בתקן במינהל מקרקעי ישראל, כדי שיעסקו בהכנת תיקי תביעה נגד אנשים שפלשו לקרקעות הלאום, ונוספו 1.8 מליוני שקלים. כל מה שאני אומר עכשיו לא קשור למינהל התכנון, אלא לשאלתך על הפיקוח והאכיפה.

מ' גפני:

	מה תקציב מינהל התכנון?

י' גרטי:

	תקציב מינהל התכנון ששים מליון שקל, והתקציב הוא דו-שנתי; כל שנה אני מתקצב במזומן סכום שמספיק לי לתכנון דו-שנתי.

מ' גפני:

	אתה מתקצב, נניח, ב-2000-2001 בסביבות ששים מליון שקל, שזה שלושים מליון שקל לשנה.

י' גרטי:

	כן. לכן, אני מעביר עכשיו 36 מליון שקל שזה עודפים מחוייבים.

מ' גפני:

	זה מה שנשאר מהשנה שעברה.

י' גרטי:

	אומנם בדף לפניכם זה לא ברמת התקנה ולא רואים אלו תכניות מיתאר, אך שימו לב שפרט 060504, לגבי תכנית מיתאר, הוא חלק הארי - זה מחצית מהעודפים המחוייבים. אלה עודפים שמיועדים להכנת תכניות מיתאר.

א' כבל:

	האם זה כולל את המיגזר הערבי?

י' גרטי:

	זה כולל המיגזר הערבי, וזה כולל כל הישובים: נצרת, מועצה איזורית דרום השומרון, עפולה, קריית-אונו וקריית-שמונה.

א' כבל:

	אם כך, מה ההבדל בין זה לבין פרט 060511 בסוף הדף - מיגזר ערבי קידום תכניות? האם זה לא תכניות מיתאר?

י' גרטי:

	זו תקנה. למעשה, זו תכנית חדשה שפתחתי אותה בשנה שעברה כחלק מהאקט של תכנון במיגזר הערבי.

היו"ר י' ליצמן:

	דרך אגב, האם בתוך ארבעת המיליארדים?

י' גרטי:

	בפירוש, לא. זה תוקצב לראשונה בסוף שנת 2000, ולכן העודף שאתה רואה פה יחסית מאד זניח. זה תוקצב רק כדי שנתחיל את התיקצוב. התכנון במיגזר הערבי לבדו הוא בהיקף של חמישה מליוני שקלים.

י' פריצקי:

	מתוך כמה זה? האם זה מתוך ששים מליון שקל?

י' גרטי:

	לא. מתוך ששים מליון שקל שזה תקציב מינהל התיכנון התכניות המיתאר, למיטב זכרוני, תכניות המיתאר הן בערך שלושים מליון שקל כולל הרזרבות וכולל הכל.

מ' גפני:

	האם זה בעקבות הדיון בוועדת הפנים?

י' גרטי:

	זה בעקבות שפע דיונים.

מ' גפני:

	אני הולך לעשות עוד ישיבה בפגרה.

י' גרטי:

	בחפץ-לב.

היו"ר י' ליצמן:

	אני מעמיד להצבעה את בקשה מספר 014-06 לוועדה.

ה צ ב ע ה

בקשה מס' 014-06 לוועדה התקבלה.


היו"ר י' ליצמן:

	בקשה מספר 014-06 לוועדה אושרה.


שינויים בתקציב לשנת 2001
(פניה מס' 156 לוועדה)



היו"ר י' ליצמן:

	עתה, פניה מספר 156 לוועדה - חמישה מליוני שקלים לוועדת החקירה: ועדת ורסאי.

י' פריצקי:

	האם אתה מבין איזו מדינה מטומטמת זו? בחמישה מליוני שקל היו בונים ארבעה אולמות פיקס ולא צריך היה את ועדת החקירה. זה קרס ולא עלינו יש נפגעים וכבר הולכים לזה. זה עוילעם-גוילעם.

מ' גפני:

	האפשר לדעת את פירוט חמישה מליוני שקלים ואיך זה מתחלק?

ד' לימור:

	תקציב הקניות הוא הגדול.

היו"ר י' ליצמן:

	דרך אגב, מי משלם פיצויים למשפחות?

י' פריצקי:

	אף אחד.

מ' גפני:

	לגבי אסון ורסאי, ועדת הפנים החליטה לאשר לקריאה ראשונה את החוק של חבר-הכנסת רוני מילוא ועוד חברי-כנסת שיתנו את הפיצויים. ישב איתי גדעון סער, על-פי החלטת ועדת הפנים, והולכת להיות החלטת ממשלה או במסגרת העניין של הממשלה שהם יתנו פיצויים באופן מיוחד לנפגעי אסון ורסאי. במידה והממשלה לא תעשה זאת, בפגרה אנו נעביר את החוק בקריאה שניה ובקריאה שלישית. אבל, זה לא נוגע לוועדת החקירה. ועדת החקירה כלל לא עוסקת באסון ורסאי. היא עוסקת במבנים ציבוריים. "אסון ורסאי" הוא סתם כותרת פה. אלה משכורות לשופטים. תצביעו על זה.

היו"ר י' ליצמן:

	האם יש שאלות?

מ' גפני:

	אני רוצה רק את הפירוט ומה המשכורת.

ס' אלחנני:

	חבר-הכנסת גפני, תקרות "פל-קל" נפלו בארץ לפני אסון ורסאי. במקום אחד נהרג אחד, במקום אחר נהרגו שניים וכו'. מה עם המשפחה של ההוא שנהרג רק הוא? כל אחד שמת הוא עולם מלא.

מ' גפני:

	אגיד לך את ההבדל בין אסון "ורסאי" לבין משהו אחר. לגבי נפגעי פעולות איבה, יש חוק מאד מודרני ומתקדם שמפצה. לגבי נפגעי תאונות דרכים, יש את החוק גם אם אין ביטוח וכך גם לגבי נפגעי תאונות עבודה וכו'. מה שקרה ב"ורסאי" הוא, שזו פעם ראשונה במדינת ישראל ששתי משפחות על ענפיהן השונים נהרגו והיו למעלה מ-700 פצועים. משפחות התמוטטו לחלוטין, והמדינה לא יכולה לעשות להם כלום. זה בניגוד להרוג אחד, שה' ישמור אך המשפחה תומכת.

ס' אלחנני:

	המשפחה מתמוטטת.

מ' גפני:

	פה אין משפחות, והגיעו לסף רעב.

ס' אלחנני:

	למה? זה אותו דבר.

מ' רז:

	שניכם צודקים, אך תמיד עדיף הרוג אחד מהמשפחה מאשר כל המשפחה.

ס' אלחנני:

	כאשר אדם נפגע בתאונה כזו והוא אחד, אף אחד לא דואג לו. מדובר על העקרון.

היו"ר י' ליצמן:

	אני מעמיד להצבעה את פניה מספר 156 לוועדה.

ה צ ב ע ה

פניה מס' 156 לוועדה התקבלה.


היו"ר י' ליצמן:

	פניה מספר 156 לוועדה אושרה.

	אני נועל את הישיבה.

	אני מודה לכולם.


	הישיבה ננעלה בשעה 12:33.








